PLUS sasar peningkatan kenderaan ke Melaka sempena Aidiladha

AYER KEROH, 27 Jun- Kira-kira 51,546 kenderaan dijangka masuk ke Melaka melalui tiga plaza tol di negeri itu sempena sambutan Aidiladha bermula esok hingga 1 Julai ini.Pengurus Seksyen Plus Malaysia Berhad, Mahadzir Maso'd berkata jumlah kenderaan meningkat sebanyak 58% daripada hari biasa.Peningkatan itu membabitkan 26% di Plaza Tol Ayer Keroh, 19% di Tol Simpang Ampat, Alor Gajah dan 13% di Tol Lipat Kajang, Jasin."Kami menjangkakan jumlah trafik yang masuk ke Melaka melalui Plaza Tol Ayer Keroh, Simpang Empat dan Jasin pada esok iaitu sebelum hari raya adalah sebanyak 51,546 kenderaan.Jangkaan trafik akan mula meningkat pada lewat petang hingga lewat malam," kata Mahadzir kepada pemberita di Plaza Tol Ayer Keroh.Tambah Mahadzir, pihaknya menyarankan orang ramai untuk merancang perjalanan dan berhati-hati di jalan raya bagi mengelak sebarang kejadian tidak diingini berlaku.Terdahulu, rakyat Malaysia bakal menyambut Hari Raya Haji pada 29 Jun ini.


Bekalan ikan segar mencukupi, harga stabil

MUAR, 27 Julai- Stok bekalan ikan segar dijamin mencukupi sekali gus berupaya menstabilkan harga ikan di pasaran.Ia berikutan keadaan cuaca yang beransur pulih terutama di pantai timur semenanjung yang berjaya meningkatkan bekalan ikan segar seluruh negara.

(Menteri Perdagangan Dalam Negeri dan Kos Sara Hidup Datuk Seri Salahuddin)

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata berdasarkan lawatannya ke pantai timur dua bulan lalu, mendapati harga ikan mencecah sehingga RM18.00 hingga RM20.00 berikutan keadaan cuaca yang tidak menentu ketika itu.Bagaimanapun, harga ketika ini telah turun kepada RM14.00 dan menunjukkan harga ikan juga kembali stabil."Dalam tempoh satu hingga dua minggu dua ini pula sudah kembali kepada harga RM14.00-RM15.00, harga ikan mengikut bekalan, jadi saya nampak harga kembali stabil", katanya.Beliau ditemui pemberita selepas menyampaikan 200 ekor kambing pada Majlis Korban dan Akikah Rahmah di sebuah pasar raya di Muar, Johor.


Penilaian menyeluruh sebelum buka taman laut kepada pelancong - Exco

PERINGGIT, 27 Jun - Kerajaan negeri Melaka akan membuat penilaian menyeluruh serta mengambil kira beberapa faktor sebelum membuka ketiga-tiga pulau iaitu Pulau Undan, Pulau Nangka dan Pulau Dodol yang telah diwartakan sebagai Taman Laut Negara kepada pelancong.Exco Kemajuan Desa, Pertanian dan Keterjaminan Makanan negeri, Dr Muhamad Akmal Saleh berkata pewartaan ketiga-tiga pulau itu sebagai Taman laut Negara dibuat pada 4 April lalu.Katanya, ketiga-tiga pulau itu kini dilindungi di bawah Seksyen 41, Akta Perikanan 1985 (Akta 317).

"Ini adalah salah satu perkara yang memberi daya tarikan yang utama kepada pengunjung untuk datang ke negeri Melaka, bukan setakat berjalan sahaja tapi boleh datang untuk menyelam."Kalau hendak menyelam biasanya orang pergi ke Sabah atau Terengganu tapi untuk pantai barat ini kurang tempat jadi kita jemput datang dan merasai sendiri bagaimana keindahan Taman Laut di negeri Melaka," katanya.

Beliau ditemui pemberita selepas menyempurnakan Program Pelepasan Benih Ikan untuk Pertandingan Memancing Sempena TMM 2024 di Sungai Melaka di Empangan Sungai Batu Hampar, di sini.

Tambah Dr. Muhamad Akmal, pelancaran taman laut itu dijangka dilaksanakan dalam masa terdekat dan lokasi berkenaan akan disenaraikan sebagai destinasi wajib dikunjungi pada Tahun Melawat Melaka 2024 (TMM 2024) dengan pelbagai aktiviti dan program dirangka bagi menarik pelancong.


Karnival Kerjaya: Lebih 20,000 individu peroleh pekerjaan setakat Jun

KUALA LUMPUR, 27 Jun- Sejumlah 25,853 individu berjaya mendapat pekerjaan menerusi penganjuran Karnival Kerjaya tahun ini.Timbalan Menteri Sumber Manusia, Mustapha Sakmud berkata ia bagi tempoh Januari hingga Jun."Jumlah berkenaan bukti komitmen Kementerian Sumber Manusia (KSM) melalui PERKESO yang berterusan menyediakan inisiatif meningkatkan pekerjaan."KSM turut mempergiatkan usaha mengadakan program melalui TalentCorp dengan fokus terhadap pembangunan kebolehpasaran bakat muda negara melalui kerjasama merentasi kementerian, jabatan, agensi kerajaan, pemain industri dan institusi pengajian tinggi awam/swasta serta teknikal."Antara inisiatif tersebut ialah platform pemprofilan sehenti MyNext, Program Latihan Industri Berstruktur (MySIP), Kolaborasi Industri-Akademia (IAC) dan Young Employable Student (YES)," katanya ketika menjawab pertanyaan Senator, Abdul Nasir Idris di Dewan Negara, di sini.Tambahnya, sebanyak 1,203 program kerjaya telah dilaksanakan bagi tempoh Januari 2023 hingga 15 Jun 2023.Daripada penganjurannya, seramai 35,810 orang berjaya ke sesi temuduga kedua dalam karnival berkenaan.

Artikel Berkaitan:Latihan industri pembuka laluan kerjayaKSM telah laksana 1,336 Karnival KerjayaKarnival kerjaya tawar lebih 7,000 peluang pekerjaan


KPKT kenal pasti lebih banyak lokasi projek WTE

KUALA LUMPUR, 27 Jun- Kementerian Pembangunan dan Kerajaan Tempatan (KPKT) sedang mengenal pasti lebih banyak lokasi bagi melaksanakan projek sisa jadi tenaga (WTE).Jelas Timbalan Menterinya, Akmal Nasrullah Mohd Nasir ia bagi mengurangkan kadar penjanaan gas rumah hijau selain menampung sisa pepejal yang semakin meningkat."KPKT sedang menyediakan perancangan untuk membangunkan loji WTE di negeri yang menerima pakai Akta Pengurusan Sisa Pepejal dan Pembersihan Awam 2007 (Akta 672) bagi mengatasi isu tapak yang bersesuaian untuk pembinaan tapak pelupusan sanitari serta menampung penjanaan sisa yang semakin meningkat sepanjang tahun. "Kementerian ini yakin loji WTE mampu mengurangkan penjanaan gas rumah hijau dan seterusnya dapat membantu negara mencapai sasaran pengurangan gas rumah hijau sebanyak 45 peratus menjelang tahun 2030," katanya ketika menjawab soalan Senator, Datuk Teo Eng Tee @ Teo Kok Chee di Dewan Negara di sini.Beliau turut optimis langkah peralihan pengurusan sisa pepejal kepada ekonomi kitaran mampu mencapai matlamat pembangunan mampan.


Ekosistem latihan berdasarkan keperluan industri perlu diwujudkan - Mustapha

KUALA LUMPUR, 27 Jun- Kementerian Sumber Manusia (KSM) menyasarkan 50 Memorandum Kerjasama dimeterai melibatkan syarikat berkaitan kerajaan dan syarikat swasta sehingga penghujung tahun ini.Timbalan Menteri Sumber Manusia, Mustapha Sakmud berkata jalinan kerjasama berkenaan dibuat secara spesifik antara institusi Pendidikan dan Latihan Teknikal dan Vokasional (TVET) dengan pihak industri dalam usaha mewujudkan ekosistem latihan mengikut keperluan industri."Menerusi Memorandum Kerjasama ini, program perkongsian kepakaran dan penawaran program peningkatan kemahiran telah mula ditawarkan oleh pihak industri yang terlibat untuk dimanfaatkan oleh pelajar dan tenaga pengajar TVET. "Penglibatan dan sumbangan secara lebih aktif oleh syarikat-syarikat ini akan dibincang dan direalisasikan menerusi sesi libat urus yang sedang dijalankan dari semasa ke semasa," katanya ketika menjawab pertanyaan Senator, Datuk Sivaraj Chandran di Dewan Negara di sini.Setakat Mac 2023, 10 Memorandum Kerjasama telah dimeterai manakala 920 kerjasama telah terjalin melalui pelbagai platform seperti Surat Hasrat dan Nota Kerjasama.Ini termasuk Memorandum Persefahaman merangkumi 12 kementerian.


Malaysia-Laos tekad bekerjasama dalam pelbagai sektor - Anwar

VIENTIANE, 27 Jun- Malaysia dan Laos tekad menjalin kerjasama dalam pelbagai sektor ke arah memperkasa rantau ASEAN.Perdana Menteri, Datuk Seri Anwar Ibrahim menyatakan Malaysia sedia membantu Laos untuk menggalas kepengerusian ASEAN menjelang tahun hadapan."Malaysia dan Laos sedia bekerjasama dalam pelbagai sektor ke arah memperkasa rantau ASEAN," katanya dalam sidang media bersama Perdana Menteri Laos, Dr Sonexay Siphandone di sini.

Malaysia yakin Laos selaku Pengerusi ASEAN kelak bakal membuka lebih banyak ruang kerjasama antara ASEAN dan Wilayah Mekong.Anwar tiba di sini petang semalam untuk lawatan sulungnya ke negara itu atas jemputan rakan sejawatan, Dr. Sonexay Siphandone diiringi Menteri Luar, Datuk Seri Dr Zambry Abdul Kadir.

(Malaysia yakin kepengerusian ASEAN Laos kelak bakal membuka lebih ruang kerjasama antara ASEAN dan Wilayah Mekong)

Artikel Berkaitan:Anwar bertemu PM Laos, diberi sambutan rasmiPM bertemu beberapa pemimpin pertubuhan Islam Laos


KPM fokus latihan kompetensi guru menerusi pelan pendidikan baharu

KUALA LUMPUR, 27 Jun - Pembangunan latihan kompetensi guru serta kebolehpasaran individu dalam pekerjaan antara fokus Kementerian Pendidikan (KPM) dalam merangka pelan pendidikan baharu.Menteri Pendidikan, Fadhlina Sidek berkata penilaian terhadap pelan Pembangunan Pendidikan Malaysia 2013-2025 kini sedang diteliti bagi melihat keberkesanan dan penambahbaikan lain.

"KPM akan mencadangkan kerangka pendidikan menyeluruh yang akan mengambil kira bukan sahaja faktor global tetapi juga dasar dalam pembentukan karakter warga negara.KPM kini sedang menilai pencapaian pelan ini dan juga telah memulakan perancangan, libat urus, sindikasi dengan pemegang taruh dalam membangunkan pelan pendidikan baharu.

"KPM juga menubuhkan sebuah pasukan petugas khas yang akan menerajui perancangan, hala tuju dan pembangunan pelan pendidikan baharu," kata Fadhlina pada sesi soal jawab di Dewan Negara. Setakat ini, Pelan Pembangunan Pendidikan 2013-2025 berjaya meningkatkan keterlibatan di peringkat menengah atas daripada 77.96 peratus kepada 89.97 peratus pada 2022.Manakala, penglibatan murid dalam Latihan Teknikal dan Vokasional (TVET) turut mencatat peningkatan kepada 6.66 peratus dalam tempoh sama.


Labuan kekal sebagai pulau bebas cukai

KUALA LUMPUR, 27 Jun- Status pulau bebas cukai di Wilayah Persekutuan Labuan kekal dan tidak pernah ditarik oleh kerajaan.Bagaimanapun, penarikan cukai hanya dibuat terhadap beberapa barangan seperti rokok dan produk tembakau yang dibawa masuk ke pulau bebas cukai itu.Menurut Timbalan Menteri Kewangan II, Steven Sim Chee Keong, ketika ini status pulau bebas cukai masih terpakai di Wilayah Persekutuan Labuan."Hanya pada tahun 2021 kerajaan mengambil langkah tegas dengan menjadikan rokok dan produk tembakau barangan bercukai yang dibawa masuk ke pulau bebas cukai bermula 1 Julai 2021. "Langkah ini membantu menangani ketirisan hasil cukai yang besar akibat penyeludupan rokok tidak sah ke dalam negara kita. "Status bebas cukai turut dimanipulasikan pihak tidak bertanggungjawab."Status bebas cukai masih terpakai bagi semua pulau bebas cukai di Labuan, Langkawi, Pangkor dan kemudahan bebas cukai masih diberikan kepada pelawat tempatan dan asing," katanya ketika menjawab soalan dikemukakan Senator Tan Seri Panglima Anifah Aman di Dewan Negara di sini.Beliau turut menafikan pengurangan jumlah pelancong ke Labuan adalah berikutan penarikan cukai rokok dan barangan tembakau, malah menyifatkan ia susulan pandemik yang menyebabkan pengunjung sukar melancong ke pulau tersebut.Tambahnya, susulan penarikan cukai rokok dan barangan tembakau pada 2021, ekonomi di pulau bebas cukai itu terjejas kerana kekurangan jumlah barang-barang bebas cukai.


MRT2: Perjalanan penumpang hari bekerja meningkat 305 peratus

KUALA LUMPUR, 27 Jun - Purata perjalanan penumpang harian pada hari bekerja bagi Perkhidmatan Laluan Transit Aliran Massa Laluan Putrajaya (MRT2) meningkat sebanyak 305 peratus.Menteri Pengangkutan, Anthony Loke berkata peningkatan tersebut diperoleh hasil pemantauan yang dilakukan kementeriannya bagi penumpang fasa pertama yang merekodkan 23,000 perjalanan kepada 93,000 perjalanan bagi fasa kedua.

"Komitmen kerajaan untuk menggalakkan penggunaan MRT2 dibuktikan melalui usaha RAPIDKL untuk menyediakan perkhidmatan bas perantara di sekitar Putrajaya yang melibatkan lima laluan termasuklah laluan dari stesen MRT Putrajaya Sentral ke Presint 10, Presint 16, Presint 4, Presint 11 dan Ayer 8. "Purata perjalanan penumpang harian (hari bekerja) yang direkodkan bagi lima laluan daripada bulan Mac 2023 sehingga 25 Jun 2023 adalah sejumlah 706 (perjalanan penumpang) dan dijangka akan terus meningkat berdasarkan trend penumpang pada masa kini," katanya ketika menjawab pertanyaan Senator Datuk Hisamudin Yahaya di Dewan Negara.Dalam pada itu, Loke berkata pas perjalanan tanpa had MY50 bagi perkhidmatan rel dan bas juga akan diteruskan sebagai usaha menggalakkan orang ramai menggunakan pengangkutan awam.


Anwar bertemu PM Laos, diberi sambutan rasmi

VIENTIANE, 27 Jun- Perdana Menteri, Datuk Seri Anwar Ibrahim mengadakan pertemuan dengan Perdana Menteri Laos, Dr Sonexay Siphandone pagi tadi.Pertemuan penting tersebut bagi menjalin hubungan erat Malaysia-Laos serta mengukuhkan kerjasama dalam pelbagai bidang.Terdahulu, Anwar dan isteri, Datuk Seri Dr Wan Azizah Wan Ismail diberi sambutan rasmi oleh Perdana Menteri Laos.Majlis yang diadakan di bangunan pejabat perdana menteri dimulakan dengan acara menaikkan bendera kedua-dua negara.Seterusnya Anwar mengadakan pemeriksaan kawalan kehormat ke atas pengawal kehormatan Laos dan diperkenalkan barisan pemimpin Laos oleh Sonexay.Kedua-dua delegasi seterunya mengadakan masyuarat bilateral bagi membincangkan penerokaan kerjasama baharu yang bakal memberi manfaat kepada Malaysia-Laos.

Anwar tiba di sini petang semalam untuk lawatan sulungnya ke negara itu atas jemputan rakan sejawatannya, Dr. Sonexay Siphandone diiringi Menteri Luar, Datuk Seri Dr Zambry Abdul Kadir.

(Kedua-dua delegasi seterunya mengadakan masyuarat bilateral bagi membincangkan penerokaan kerjasama baru yang bakalmemberi manfaat kepada Malaysia-Laos)


Aidiladha: Satu juta kenderaan dijangka guna KLK

KUANTAN, 27 Jun – Sebanyak satu juta kenderaan dijangka menggunakan Lebuh Raya Kuala Lumpur-Karak (KLK) dengan jangkaan peningkatan sebanyak 70 peratus sempena cuti Hari Raya Aidiladha.Ketua Pegawai Eksekutif ANIH Berhad, Imran Gulcharan Abdullah berkata pihaknya telah mengeluarkan Cadangan Jadual Perjalanan (TTA) bagi membantu pengguna jalan raya mengetahui maklumat penting mengenai corak aliran trafik.

“Lebih kurang 430,000 kenderaan dijangka melalui ECE1 dengan anggaran peningkatan sebanyak 60 peratus. Kami menggalakkan semua pengguna jalan raya untuk mengikuti panduan TTA bagi memastikan perjalanan yang lebih lancar dan selesa,” katanya menerusi kenyataan.

Tambah Imran, TTA tersebut boleh digunakan bagi merancang perjalanan semasa musim perayaan Aidiladha kerana pengguna jalan raya djangka berhadapan dengan trafik yang padat menuju ke Pantai Timur semasa hari puncak bermula hari ini sehingga esok.Imran berkata, sebagai usaha mengurangkan kesesakan pada musim perayaan ini, ANIH Berhad akan menambah bilangan kakitangan sokongannya sehingga 20 peratus yang terdiri daripada petugas di plaza tol, pasukan LPT Ronda dan pasukan pusat kawalan trafik (TCC) serta menempatkan seramai lebih daripada 170 anggota RELA.ANIH juga katanya akan membuat persediaan untuk membuka laluan kontra di lokasi yang sesak dan bersesuaian serta lorong tambahan tol bagi transaksi secara manual.


Ahmad Samsuri menghadap Sultan Terengganu, mohon tarikh bubar DUN

KUALA TERENGGANU, 27 Jun- Menteri Besar Terengganu, Datuk Seri Dr Ahmad Samsuri Mokhtar selesai menghadap Sultan Terengganu, Sultan Mizan Zainal Abidin bagi memohon perkenan tarikh pembubaran Dewan Undangan Negeri (DUN) Terengganu.Ia bagi memberi laluan kepada Pilihan Raya Umum (PRU) DUN.Tambah Ahmad Samsuri, satu kenyataan rasmi berhubung tarikh pembubaran DUN akan dikeluarkan tengah hari ini selepas ditandatangani Sultan Mizan Zainal Abidin."Alhamdulillah, apa pun kita tunggu dokumen disahkan dan ditandatangani tuanku, baru saya akan buat pengumuman,” katanya kepada pemberita di luar pekarangan Istana Syarqiyyah di sini.Terdahulu, kenderaan rasmi membawa Ahmad Samsuri memasuki pekarangan Istana Syarqiyyah pada pukul 8.38 pagi dan keluar pada pukul 9.18 pagi tadi.


KPKT peruntuk RM358 juta bina Rumah Mesra Rakyat

CYBERJAYA, 27 Jun - Sebanyak RM358 juta diperuntukkan Kementerian Pembangunan Kerajaan Tempatan (KPKT) untuk membina 4,250 unit Rumah Mesra Rakyat (RMR).Menteri Pembangunan dan Kerajaan Tempatan, Nga Kor Ming berkata ia merupakan inisiatif dibawah kerajaan Madani bagi membantu rakyat mendapatkan rumah.

"Rumah Mesra Rakyat (RMR) ini pada kos bermula RM 75,000 satu rumah. Peruntukan ini juga akan memberikan kesan berganda sebanyak empat kali ganda melebihi RM1.4 billion kepada ekonomi domestik dan dimanfaatkan oleh kontraktor-kontraktor berdaftar dengan Syarikat Perumahan Negara Berhad (SPNB) serta pekerja-pekerja dalam industri pembinaan," katanya pada sidang media selepas melakukan Lawatan Kerja ke Projek Aspire Residence, di sini.Tambah Ko Ming, peningkatan dalam aktiviti pembinaan RMR turut memberi manfaat kepada 5,286 orang kontraktor Gred G1 sehingga G7 yang berdaftar dibawah SPNB.Sebelum ini, kerajaan telah menaikkan had kelayakan pendapatan bulanan isi rumah bagi permohonan Rumah Mesra Rakyat (RMR) daripada RM3,000 kepada RM5,000.Langkah itu bagi membuka lebih banyak peluang kepada rakyat untuk membuat permohonan dan memiliki rumah sendiri.


DUN Pulau Pinang bubar esok

GEORGE TOWN, 27 Jun- Dewan Undangan Negeri (DUN) Pulau Pinang akan dibubarkan esok.Ketua Menteri, Chow Kon Yeow mengesahkan perkara itu selepas menghadap Yang Dipertua Negeri Pulau Pinang, Tun Ahmad Fuzi Abdul Razak pagi tadi.Menurut beliau, tarikh itu telah mendapat persetujuan Ahmad Fuzi."Saya telah mendapat perkenan yang dipertua negeri Pulau Pinang untuk menandatangani pembubaran DUN negeri ini bagi membuka jalan untuk Pilihan Raya Umum (PRU) DUN yang akan ditetapkan Suruhanjaya Pilihan Raya (SPR) setelah semua negeri dibubarkan dewan masing-masing," katanya kepada pemberita di sini.Beliau yang juga pengerusi Pakatan Harapan (PH) Pulau Pinang dijadual akan mengadakan sidang media yang turut dihadiri semua Ahli Dewan Undangan Negeri (ADUN) pada 2.30 petang ini.


MCMC gesa orang ramai tidak muat turun aplikasi “Pink WhatsApp”

CYBERJAYA, 27 Jun - Suruhanjaya Komunikasi dan Multimedia Malaysia (MCMC) menasihatkan orang ramai untuk sentiasa berwaspada apabila menerima jemputan bagi menyertai atau memuat turun aplikasi hasad “Pink WhatsApp.” MCMC memaklumkan, aplikasi itu kononnya menawarkan ciri keselamatan serta privasi yang lebih baik, antara muka yang boleh diubah suai, serta keupayaan untuk menghantar fail lebih besar berbanding aplikasi WhatsApp yang biasa digunakan.

"Bagaimanapun, selepas pemasangan, aplikasi hasad berkenaan boleh mengakses pelbagai item dalam telefon pintar pengguna seperti gambar, SMS dan senarai kenalan yang boleh membawa kepada risiko keselamatan yang serius.

"Para pengguna akan menerima mesej dan pautan seolah-olah datang daripada WhatsApp yang mengajak pengguna untuk mencuba aplikasi baharu tersebut," menurut MCMC menerusi kenyataan, hari ini.

Sehubungan itu, MCMC menasihatkan pengguna untuk tidak memuat turun dan memasang aplikasi tersebut dan segera membuang aplikasi berkenaan sekiranya ia telah dimuat turun dalam telefon. MCMC turut mengesyorkan pengguna untuk memuat turun aplikasi mudah alih hanya daripada gedung aplikasi rasmi seperti Apple App Store, Google Play Store dan Huawei AppGallery."Pengguna juga diminta untuk tidak menyebarluaskan sebarang pautan yang mencurigakan. MCMC ingin menekankan kepentingan untuk berhati-hati ketika menggunakan aplikasi mudah alih, mengambil langkah-langkah pencegahan untuk melindungi maklumat peribadi, serta mengelak daripada memuat turun aplikasi hasad," kata MCMC.MCMC menyarankan pengguna untuk terus kekal berwaspada dan melaporkan sebarang aktiviti mencurigakan berkaitan dengan ”Pink WhatsApp” kepada portal Aduan MCMC di pautan https://aduan.mcmc.gov.my/#/public/main atau di talian hotline Aduan 1800-188-030.


Berek kediaman lama RTM Limbang terbakar

LIMBANG, 27 Jun- Sebuah blok empat pintu berek kediaman lama Radio Televisyen Malaysia (RTM) yang tidak berpenghuni musnah dalam kebakaran di Jalan Kubong di sini malam tadi.Jurucakap Pusat Gerakan Operasi (PGO) Bomba Negeri Sarawak berkata pihaknya menerima panggilan kecemasan pada pukul 7.59 malam."Seramai 12 anggota diketuai Komander Operasi, Chong Bui Chyan bersama empat jentera diarahkan ke lokasi kejadian."Kebakaran berjaya dikawal oleh pasukan bomba kira-kira pukul 9.39 malam menggunakan kaedah 'defensive'."Laporan awal menyebut, berek lama yang dihuni kakitangan RTM Limbang sebelum ini telah musnah secara keseluruhan dalam kebakaran tersebut."Turut berada di lokasi kejadian, pasukan polis dan Angkatan Pertahanan Awam Malaysia (APM) Limbang selain petugas Syarikat SESCO Berhad (SESCO)."Tiada kemalangan jiwa dilaporkan dan punca kebakaran masih dalam siasatan," katanya menerusi kenyataan.

(Tiada kemalangan jiwa dilaporkan dan punca kebakaran masih dalam siasatan)


Sektor perladangan akan dimodenkan - Fadillah

KUALA TERENGGANU, 27 Jun- Kerajaan akan memodenkan sektor perladangan menggunakan mekanisasi dan automasi dalam usaha menarik minat golongan muda berkecimpung dalam sektor berkenaan.Ia secara tidak langsung dapat mengurangkan kebergantungan kepada pekerja asing.Timbalan Perdana Menteri, Datuk Seri Fadillah Yusof berkata di bawah Institut Perladangan Dan Komoditi Malaysia melatih belia melalui Pendidikan dan Latihan Teknikal dan Vokasional (TVET) menggunakan mesin dan automasi dalam bidang perladangan.Beliau yang juga menteri perladangan dan komoditi mahu golongan belia terlibat penyelidikan bagi memastikan mereka bukan sahaja boleh menggunakan mesin tetapi boleh menciptanya untuk digunakan dalam sektor perladangan."Kalau ia dapat dimodenkan, kita akan dapat meningkatkan produktiviti."Jika peningkatan produktiviti, gaji mereka juga akan bertambah dan pendapatan syarikat bertambah."Kita perlukan generasi muda untuk berkecimpung dalam industri ini supaya mereka dapat meningkatkan dan meneruskan sektor perladangan yang diusahakan generasi sebelumnya," katanya kepada pemberita selepas menghadiri Sembang Santai Alumni Gabungan Pelajar Melayu Semenanjung (GPMS) di sini.


Siri kedua Expo PERDA September nanti, 70,000 dijangka hadir

KEPALA BATAS, 26 Jun - Lembaga Kemajuan Wilayah Pulau Pinang ( PERDA) terus mengambil inisiatif membantu serta mempromosikan produk keluaran usahawan khususnya usahawan luar bandar, di Pulau Pinang. Ke arah itu Expo PERDA (EXPERT) 2023 bakal berlangsung di Midtown PERDA, Kubang Menerong, Tasek Gelugor pada 28 September hingga 1 Oktober nanti. Pengerusi PERDA, Datuk Ir. Dr. Shaik Mydin berkata ini merupakan penganjuran siri ke dua dengan bertemakan “Dimensi Usahawan Madani”."Kita ada sediakan banyak gerai untuk usahawan mengambil bahagian dalam program usahawan luar bandar di PERDA dan PERDA menjadi pemangkin utama di Pulau Pinang untuk pastikan usahawan baharu bumiputera mendapat peluang untuk lebih berjaya pada masa akan datang, kita menyasarkan lebih 250 orang dengan jualan tidak kurang RM1.5 juta," kata Dr. Shaik, di sini.Menurut beliau, acara empat hari itu menyasarkan penyertaan lebih 250 usahawan dengan nilai jualan serta pemerolehan kontrak berjumlah RM1.5 juta.Seramai lebih 70,000 pengunjung dijangka akan menghadiri EXPERT 2023 nanti.

(Dr. Shaik ditemui media selepasMajlis Perasmian Program Sokongan dan Pemerkasaan Usahawan Perda (SPEAR) serta Soft Launch EXPERT 2030, di sini)


Perubahan besar KLIA Terminal 1 dalam masa tiga tahun

SEPANG, 26 Jun- Penambahbaikan terhadap Lapangan Terbang Antarabangsa Kuala Lumpur (KLIA) Terminal 1 akan dilakukan dalam masa tiga tahun.Menteri Pengangkutan, Anthony Loke berkata inisiatif tersebut dijangka berupaya mengembalikan kedudukan KLIA Terminal 1, sebagai antara lapangan terbang terbaik di dunia.Ia termasuk usaha menaik taraf sistem penggerak penumpang automasi atau aerotrain dan sistem pengendalian bagasi. "Kita melihat kedudukan yang semakin merosot ini sebagai satu kebimbangan bahawa kita hilang daya tarikan, kita harus buat sesuatu untuk mengembalikan kedudukan itu."KLIA merupakan lapangan terbang yang paling penting untuk negara kita dan ia juga melambangkan imej negara. "Beberapa projek sedang berjalan termasuk prasarana yang perlu kita tambah baik seperti aerotrain dan 'baggage handling system'...semua ini sedang berjalan."Bukan sahaja kemudahan tetapi mutu perkhidmatan, level of service dan juga ekosistem airport kita termasuk kemudahan, hotel, retails semuanya mesti bergerak seiring untuk menjadikan lapangan terbang kita ini satu lapangan terbang yang hebat di dunia," katanya.

Beliau berkata demikian pada sidang media selepas majlis pelancaran penginapan Capsule Transit di KLIA Terminal 1, Sepang, di sini hari ini.Lapangan Terbang Antarabangsa Kuala Lumpur (KLIA) Terminal 1, kini berada di tangga ke-67 berbanding 62 pada 2022. Kedudukan terbaik yang pernah dicapai lapangan terbang itu adalah di tangga kedua pada 2001, sebelum merosot ke kedudukan ke-14 pada 2013 dan ke-44 pada 2018.

SAAS tidak gugat kedudukan KLIA Terminal 1Dalam perkembangan sama, Anthony menjelaskan pembangunan semula Lapangan Terbang Sultan Abdul Aziz Shah (SAAS) tidak menggugat kedudukan KLIA Terminal 1. Tegas beliau, SAAS yang berusia 58 tahun itu tidak akan menggantikan KLIA Terminal 1 sebagai lapangan terbang utama negara."Seperti yang saya tekankan, SAAS tidak akan menggantikan KLIA. KLIA kekal sebagai lapangan terbang utama di Malaysia. Subang sebagai terminal bandar untuk pasaran khusus, ia tidak akan menggugat KLIA. Kita akan melakukan sebaiknya untuk memastikan KLIA kekal sebagai lapangan terbang premier," jelasnya.


Letupan bom lempar: Badan siasatan khas ditubuhkan siasat insiden

SEREMBAN, 26 Jun-Satu badan siasatan khas akan ditubuhkan bagi menyiasat insiden letupan bom lempar ketika sesi latihan di Kem Syed Sirajuddin, Gemas pada Ahad lalu.Menteri Pertahanan, Datuk Seri Mohamad Hasan berkata panel siasatan bakal dilantik daripada pakar dalam bidang letupan.Menurut Mohamad Hassan lagi, siasatan akan dilakukan secepat mungkin dan hasil siasatan akan dimaklumkan kepada keluarga mangsa terlibat."Siasatan akan dilakukan dengan pemilihan panel penyiasat terlatih terutamanya dalam dalam bidang letupan."Panel perlulah mereka yang pakar dalam pengendalian bahan letupan bagi memudahkan kita mencari punca kepada insiden", katanya ketika ditemui media selepas selesai upacara pengebumian Allahyarham Laskar Udara I Mohd Iqmal Masdi di Tanah perkuburan Kampung Rawa, Lenggeng.Dalam pada itu, jenazah Allahyarham Laskar Udara I Mohd Iqmal Masdi, 22 tahun, yang maut akibat insiden itu selamat dikebumikan kira kira pukul 6.30 petang.Lebih  kurang 500 anggota dan pegawai Tenteran Udara Diraja Malaysia (TUDM) dari kem berdekatan termasuk dari Kementerian Pertahanan di ibu negara berada di tanah perkuburan itu bagi memberi penghormatan terakhir kepada Allahyarham.


Bekas Ahli Parlimen Labuan bebas tuduhan guna kedudukan dapatkan kontrak

KUALA LUMPUR, 26 Jun-Bekas Ahli Parlimen Labuan, Datuk Rozman Isli dilepas dan dibebaskan daripada pertuduhan menggunakan kedudukan bagi mendapatkan kontrak pekerjaan untuk Syarikat Labuan Liberty Port Management Sdn Bhd (LLPM), lima tahun lalu.Hakim membuat keputusan itu selepas mendapati pihak pendakwaan gagal menimbulkan kes prima facie terhadap Datuk Rozman. Datuk Rozman didakwa menggunakan kedudukan untuk mendapatkan suapan berupa kontrak pekerjaan sebagai operator Dermaga Merdeka Pelabuhan Labuan.Mahkamah juga memutuskan tiada keterangan menunjukkan bekas Ahli Parlimen Labuan itu membuat keputusan atau mengambil sebarang tindakan untuk memastikan hanya syarikat LLPM yang akan dilantik.Hakim, Rozina Ayob berkata mahkamah mendapati keputusan mesyuarat LPL pada 4 Jan dan 21 Mac 2018 telah dibuat secara kolektif.Pihak pendakwaan juga gagal membuktikan asas bahawa tertuduh telah membuat dan meminta untuk mengambil apa-apa tindakan terhadap syarikat LLPM sebagai operator.


Penahanan 3 lelaki warga asing, buka petunjuk selesai kes pecah rumah lain

SEREMBAN, 26 Jun - Polis menahan tiga lelaki berasal dari Amerika Selatan, kerana disyaki terbabit dalam sindiket kes pecah rumah.Tangkapan dilakukan menerusi satu serbuan yang diadakan secara berasingan di kawasan Seremban dan Cheras dalam Op Pintu yang dijalankan pada 24 Jun lepas.Ketua Polis Negeri Sembilan, Datuk Ahmad Dzaffir Mohd Yussof berkata dengan tangkapan iitu, pihak polis percaya akan dapat menyelesaikan lebih kurang 10 kes pecah rumah di sekitar kawasan Seremban dan Lembah Klang.Siasatan awal mendapati suspek yang ditahan menyasarkan rumah di kawasan mewah dan elit. "Kesemua suspek telah ditahan secara berasingan dalam beberapa siri serbuan yang dijalankan di sekitar kawasan Seremban dan Cheras dalam 'OP Pintu' yang dilancarkan IPD Seremban. Pasukan serbuan telah berjaya menemui dan merampas pelbagai barangan kes yang dipercayai mempunyai kaitan dengan kes tersebut," kata Ahmad Dzaffir, di sini.

(Ahmad Dzaffir dalam sidang media khas di Ibu Pejabat Polis Kontinjen Negeri Sembilan)

Dalam serbuan itu, pihak polis turut berjaya menemui dan merampas pelbagai barang kes termasuk wang tunai pelbagai mata wang dengan anggaran jumlah RM3.000 nilai tukaran, 12 utas jam tangan, barang kemas, beg berjenama serta kerata perodua bezza warna biru yang dipercayai berkaitan dengan kes tersebut. Kes disiasat bawah Seksyen 457 Kanun Keseksaan dan boleh membawa hukuman penjara maksimum 14 tahun atau denda atau kedua-duanya jika disabit kesalahan.Dalam pada itu, polis meminta bantuan orang ramai melaporkan sebarang aktiviti yang mencurigakan bagi membasmi kumpulan pecah rumah.


Tubuh petugas khas atasi masalah lambakan calon ujian memandu - Anthony

PUTRAJAYA, 26 Jun- Pasukan petugas khas akan ditubuhkan bagi mengatasi masalah lambakan calon ujian memandu.Menteri Pengangkutan, Anthony Loke berkata pasukan berkenaan akan dianggotai wakil kementerian dan Jabatan Pengangkutan Jalan (JPJ), bagi melihat perkara terbabit dengan lebih serius."Jadi saya telah meminta pihak bahagian darat bawah Kementerian Pengangkutan untuk melihat apa cara yang boleh kita percepatkan proses, mungkin ada yang boleh dipermudah cara."Supaya mereka dapat mengambil ujian dengan lebih cepat sebab sekarang barisan untuk mengambil ujian itu kadang-kala mengambil masa berbulan untuk mendapatkan slot ujian," katanya.

(Anthony Loke (dua dari kanan) pada Majlis Perasmian Mesyuarat Agung Persatuan Pengusaha Pusat Latihan Memandu Malaysia di Putrajaya hari ini)

Beliau berkata demikian pada Majlis Perasmian Mesyuarat Agung Persatuan Pengusaha Pusat Latihan Memandu Malaysia, di sini hari ini.Anthony turut menyatakan sejak tahun lalu dan sewaktu pandemik COVID-19, terdapat banyak permohonan untuk mendapatkan lesen memandu masih tertangguh.Dianggarkan kira-kira 600,000 calon setiap tahun mendaftar ujian memandu bagi mendapatkan lesen motor kelas B2 dan D.


5,000 outlet FAMA bakal dibina di seluruh negara

ALOR SETAR, 26 Jun - Kementerian Pertanian dan Keterjaminan Makanan (KPKM) melalui Lembaga Pemasaran Pertanian Persekutuan (FAMA) akan membina 5,000 outlet FAMA di seluruh negara mulai tahun depan.Pembinaan outlet tersebut bukan sahaja dapat memenuhi keperluan pengguna, malah boleh menstabilkan harga barangan.Menterinya, Datuk Seri Mohamad Sabu berkata hingga kini terdapat 1,500 outlet FAMA yang merangkumi Pasar Tani, Pasar Tani Kekal dan Pusat Tranformasi Luar Bandar.Outlet FAMA itu juga dapat membantu petani dengan lambakan sayuran yang dapat dijual secara terus kepada pengguna menerusi outlet-outlet yang disediakan." Kabinet sudahpun lulus minggu lepas, tahun depan kita bina hingga 5,000 outlet, ertinya kerajaan akan ada lebih banyak dalam pasaran untuk menstabilkanan harga," kata Mohamad Sabu, di sini.

(Mohamad Sabu semasa bercakap dalam sidang media)

Terdahulu beliau menghadiri Majlis Bersama  Peladang Zon Utara 2023 di sini.Sementara itu, beliau menyambut baik kempen Zero Late Delivery yang dianjurkan Pertubuhan Peladang Kebangsaan NAFAS.Kempen tersebut dapat membantu para petani dalam meningkatkan peratus tahap sara diri mereka dalam mengembangkan ekonomi negara.Melalui kempen yang diperkenalkan, NAFAS menyediakan inisiatif  merangkumi empat elemen utama dalam mencapai kejayaan kempen berkenaan.Termasuk memastikan stok bahan mentah sentiasa tersedia, memastikan kilang beroperasi membuat baja bagi membolehkan stok dibawa ke Pertubuhan Peladang Kawasan.Dua elemen lain adalah bagi memastikan pengangkutan tersedia untuk menyalurkan keperluan baja, serta meningkatkan kecekapan pengurusan dokumentasi bagi memastikan aliran tunai berkeupayaan menampung pembelian bahan mentah, pembuatan dan penghantaran baja.


4,331 Maritim Malaysia optimumkan tahap keselamatan negara

PUTRAJAYA, 26 Jun- Seramai 4,331 pegawai dan anggota Agensi Penguatkuasaan Maritim Malaysia (Maritim Malaysia) mengoptimumkan tahap keselamatan maritim negara agar ia tidak dicerobohi dengan kemasukan Bot Nelayan Asing (BNA) dan kemasukan Pendatang Asing Tanpa Izin (PATI) selain turut membendung aktiviti jenayah seperti penyeludupan barangan kontraband dan manusia serta rompakan di laut daripada berlaku.

Pegawai dan anggota bertugas sanggup berjauhan dengan keluarga masing-masing demi menjaga keselamatan perairan negara sempena Aidiladha pada tahun ini.

Pemangku Ketua Pengarah Maritim Malaysia Laksamana Madya Maritim Datuk Saiful Lizan Ibrahim berkata, sebanyak 236 aset terdiri daripada 70 kapal, 166 bot dan tujuh pesawat bagi melaksanakan rondaan dan pemantauan khususnya di kawasan perairan sempadan negara. Melalui rondaan dan pemantauan yang dilaksanakan ini menunjukkan keseriusan Maritim Malaysia dalam menjaga keselamatan maritim negara walaupun ketika rakyat Malaysia sedang meraikan sambutan perayaan. Saiful Lizan turut menggesa orang ramai agar membantu pihak Maritim Malaysia melaporkan sebarang aktiviti mencurigakan agar kegiatan yang melanggar undang-undang di laut dapat dibendung. Untuk rekod, sepanjang enam bulan pertama tahun 2023, Maritim Malaysia telah berjaya menahan 43 BNA, 50 aktiviti penyeludupan serta tangkapan lain tangkapan dengan nilai rampasan keseluruhan dianggarkan bernilai hampir RM67 juta.

(Maritim Malaysia semasa operasi di perairan Malaysia)


Insiden bom lempar meletup: Polis rakam keterangan saksi

SEREMBAN, 26 Jun-Pihak Polis akan merakamkan keterangan saksi kes kemalangan letupan bom lempar yang telah mengorbankan seorang jurulatih dan seorang penuntut dari Institut Pentadbiran Dan Pengajian Pangkalan Udara Sendayan (Instar) di Kem Syed Sirajudin, Gemas.Ketua Polis Negeri Sembilan, Datuk Ahmad Dzaffir Mohd Yusoff berkata, tindakan tersebut dilakukan bagi melengkapkan siasatan pihak Polis.Kes berkenaan masih diklasifikasikan sebagai laporan 'Mati Mengejut'."Seperti mana laporan yang dikeluarkan oleh pihak Tentera Udara TUDM, pada saya itulah kenyataan rasmi. "Manakala siasatan daripada pihak PDRM adalah melibatkan kes 'sudden death' ataupun mati mengejut. Saya dimaklumkan pihak TUDM juga melakukan siasatan bagi mengenal pasti punca kejadian", katanya kepada pemberita pada sidang media di Ibu Pejabat Polis Kontijen di sini.Terdahulu, dua anggota TUDM dilaporkan meninggal dunia akibat insiden bom lempar yang berlaku tengahari semalam.Kedua-dua mangsa masing-masing merupakan jurulatih dan penuntut kursus INSTAR di Pengkalan Udara Sendayan.Penuntut kursus Instar, Laskar Udara Satu, Mohd. Iqmal Masdi, 22 tahun meninggal dunia di lokasi kejadian manakala jurulatih, Koperal Udara Mohd Syuib Bidin, 33 tahun meninggal dunia ketika mendapatkan rawatan di Hospital Segamat.

(Ketua Polis Negeri Sembilan, Datuk Ahmad Dzaffir Mohd Yusoff)


140 sijil eksport durian sejuk beku Pahang ke luar negara

RAUB, 26 Jun - Jabatan Kesihatan Negeri Pahang (JKNP) mengeluarkan 140 sijil kesihatan bertujuan pengeksportan durian sejuk beku ke luar negara.Pengeluaran sijil itu dilaksana bermula Januari hingga Mei tahun ini dengan mengikut prosedur ketat yang ditetapkan.Pengarahnya, Datuk Dr. Nor Azimi Yunus berkata bagi tahun 2022, sebanyak 131 sijil kesihatan dikeluarkan pejabat kesihatan daerah bagi pengeksportan durian sejuk beku ke China, Amerika Syarikat, Arab Saudi, Taiwan, Kanada, Indonesia, Australia, Hong Kong, Peru dan New Zealand.Jabatan Kesihatan negeri sentiasa menjalankan pemantauan ke atas premis pemprosesan makanan agar mematuhi keperluan negara pengimport dan perundangan dalam negara."Sebelum boleh untuk dieksport ia perlu dapatkan sijil kesihatan, jadi syaratnya ketat. Apabila sudah ada sijil kesihatan maksudnya kita telah pastikan kilang ini sebenarnya bagus dari segi standard, jadi baru kita keluarkan sijil kesihatan."Sijil itu merupakan sesuatu yang sah untuk mereka eksport kepada negara negara tertentu sebab sesetengah negara pengimport ia mempunyai keperluan yang kadang-kadang tidak sama," Dr. Nor Azimi ditemui pemberita ketika melakukan tinjauan di sebuah premis pemprosesan durian sejuk beku, di sini.

Setakat ini katanya, terdapat 22 premis pemprosesan durian sejuk beku di Pahang melibatkan daerah Raub sebanyak 18 premis, Jerantut dua premis dan masing-masing satu premis di Bentong.Kesemua premis pemprosesan tersebut mempunyai pensijilan dari Kementerian Kesihatan Malaysia iaitu Standard Malaysia untuk Titik Kawalan Kritikal Analisis Berbahaya (HACCP), Amalan Perkilangan Baik (GMP) dan Makanan Selamat Tanggungjawab Industri (MeSTI).Selain itu, premis juga perlu mematuhi keperluan perundangan negara bawah Akta Makanan 1983, Peraturan-Peraturan Kebersihan Makanan 2009 dan Peraturan- Peraturan Makanan 1985.


Banduan penjara zon merah dipindah ke zon hijau atasi kesesakan

MELAKA, 26 Jun - Jabatan Penjara melaksanakan pemindahan penempatan banduan yang berada di zon merah atau kuning ke kawasan zon hijau bertujuan mengatasi masalah kesesakan banduan .Pengarah Pengurusan Banduan Jabatan Penjara Malaysia, Komisioner Penjara Ajidin Salleh berkata, ketika ini sebanyak 5% penjara dikategorikan sebagai zon merah khususnya di kawasan Pantai Timur seperti Penjara Marang di Terengganu dan Pengkalan Chepa, Kelantan serta di Sabah dan Sarawak."Merah bermaksud kesesakan dan kita boleh membenarkan kesesakan pada kadar 20%, katakan kapasiti 1,000 kiranya kapasiti itu diisi 1,200 banduan maknanya masih boleh dipertimbang lagi iaitu kita warnakan kuning tetapi kalau lebih daripada 20% dia akan menjadi merah," kata Ajidin, di sini.Selain itu , pihaknya juga akan memperluaskan  pelaksanaan beberapa program seperti Sistem Parol dan Pelepasan Banduan Secara Lesen, selain Program Pemulihan Pemasyarakatan .Pihaknya juga menyasarkan dua pertiga banduan layak menjalani pemulihan dalam komuniti menjelang tahun 2030, bagi mengatasi masalah kesesakan banduan di penjara."Pihak kementerian telah menguruskan pesalah-pesalah menjalani hukuman bawah tiga tahun boleh dilepaskan secara lesen oleh Ketua Pengarah Penjara Komisioner Jeneral Penjara melalui mesyuarat dibuat peringkat institusi negeri seterusnya ibu pejabat," katanya.

(Ajidin bercakap kepada media selepas menyempurnakanMajlis Hari Anugerah Kecemerlangan Sijil Pelajaran Malaysia (SPM) 2022Sekolah Integriti dan Sekolah Henry Gurney Penjara Malaysia, di Telok Mas)

Dalam pada itu Ajidin berkata Jabatan Penjara menjalin kerjasama dengan universiti awam dan institusi pengajian tinggi swasta (IPTS) bagi memberi peluang kepada pesalah melanjutkan pengajian dalam pelbagai peringkat.Katanya kolaborasi itu termasuk usahasama dengan Universiti Pendidikan Sultan Idris (UPSI), Open University Malaysia (OUM) dan Asia College of Exercise Medicine (ACEM)."Di Jabatan Penjara ini pendidikan bukan sahaja diberikan kepada Sekolah Integriti dan Sekolah Henry Gurney untuk pesalah juvana sahaja malah bagi pesalah dewasa, kami juga telah rangka program dengan institusi berkenaan bagi mereka yang terpilih dan berkelayakan. "Di UPSI sebagai contoh ada yang melanjutkan pengajian dalam Diploma Keusahawanan, selain ada dalam kalangan mereka yang sedang menyambung pengajian di pelbagai peringkat dari program diploma hingga ijazah kedoktoran di ACEM dan OUM," katanya.Sementara itu beliau berkata pencapaian SPM bagi Sekolah Integriti dan Sekolah Henry Gurney juga mencatatkan pencapaian lulus 100 peratus selain ada satu sekolah yang berjaya menjangkau Lonjakan Saujana."Kecemerlangan ini juga hasil kesungguhan dan komitmen tinggi pelajar serta guru sehingga berjaya membuktikan kemampuan dalam memberi peluang kedua kepada mereka menentukan hala tuju kehidupan seterusnya memperlihatkan keberkesanan program pendidikan penjara," katanya.


Import ayam sekiranya bekalan tidak cukup

GURUN, 26 Jun-Kementerian Pertanian dan Keterjaminan Makanan (KPKM) akan mengimport bekalan ayam dari luar negara sekiranya bekalan tersebut tidak mencukupi bagi menampung keperluan dalam negara.Menteri Pertanian dan Keterjaminan Makanan, Datuk Seri Mohamad Sabu berkata langkah membawa masuk dan menambah jumlah import bekalan itu dilihat perlu bagi mengimbangi harga sekali gus memastikan pengguna mendapat bekalan ayam pada harga yang berpatutan."Penternak inginkan agar harga tinggi bagi jualan. Manakala pengguna inginkan agar harga menjadi murah."Kita jamin bekalan ayam cukup dan harganya tidak melambung dengan cara mengimport ayam dari luar. Sekiranya terdapat lebihan bekalan, kita boleh eksport ke luar", katanya kepada pemberita selepas mengadakan lawatan ke Kilang Malaysian NPK Fertilizer Sdn Bhd (MNFSB) di sini.Sebelum ini, kerajaan memberi kebenaran untuk mengimport ayam bulat sejuk beku dari luar negara bagi menampung kekurangan bekalan ayam di pasaran tempatan, selain sekatan eksport ayam dan pemansuhan permit import (AP) pada Jun tahun lalu.Kekurangan bekalan ayam di pasaran tempatan dipercayai berpunca apabila penternak tempatan mengurangkan pengeluaran bagi mengelak kerugian akibat peningkatan kos operasi yang disumbangkan oleh peningkatan ketara harga makanan ayam.

(Menteri Pertanian dan Keterjaminan Makanan, Datuk Seri Mohamad Sabu)


KKR laksanakan kaedah BIM dan IBS terhadap 297 projek

TUMPAT, 26 Jun-Kementerian Kerja Raya (KKR) telah melaksanakan 297 projek pembangunan jalan raya dan bangunan dengan menggunakan kaedah Building Information Modelling (BIM) dan Industrial Building System (IBS) di seluruh negara setakat ini.Menterinya, Datuk Seri Alexander Nanta Linggi berkata,selaim menjimatkan kos, kaedah tersebut mampu meningkatkan kualiti dan produktiviti pembinaan."Jadi penggunaan BIM ini dapat membantu dan mengesan percanggahan di antara reka bentuk dan pembinaan menerusi bantuan Model 3 dimensi bentuk jalan atau jambatan"Selain itu, pelaksanaan kaedah berkenaan mampu mengelakkan risko kelewatan pelaksanaan projek", katanya pada sidang media selepas merasmikan jejambat dari Kota Bharu ke Pengkalan Kubor di sini.Menurut Nanta lagi, cadangan menggunakan BIM dan IBS secara maksimum dalam sektor pembinaan merupakan satu strategi berimpak tinggi yang mampu mengurangkan kebergantungan sektor pembinaan kepada pekerja asing melalui pengukuhan kompetensi dan adaptasi teknologi.Pihaknya turut yakin kejayaan itu dapat dicapai dengan kerjasama strategik bersama kementerian dan agensi yang relevan dengan adaptasi teknologi sektor pembinaan sedia ada sebanyak 85.3 peratus bagi projek awam dan 81 peratus bagi projek swasta.

( Menteri Kerja Raya, Datuk Seri Alexander Nanta Linggi/FOTO RTM)


Teliti secara rapi mengenai anak pelarian Rohingya lanjut pengajian

KUALA TERENGGANU, 26 Jun - Isu berkaitan anak pelarian Rohingya yang ingin melanjutkan tahap pendidikan mereka sehingga ke Institusi Pengajian Tinggi Awam (IPTA) negara, perlu ditelti secara rapi.Termasuk mengadakan perbincangan melibatkan pelbagai kementerian, jabatan dan agensi berkaitan menerusi beberapa peringkat serta fasa.Timbalan Ketua Pengarah Pengurusan Keselamatan Majlis Keselamatan Negara (MKN), Hamzah Ishak berkata, meskipun ada pihak luar yang sudi menaja anak-anak tersebut belajar di IPTA, namun perkara tersebut seharusnya terlebih dahulu diteliti agar tidak berlaku sebarang perkara berbangkit, terutamanya melibatkan perpaduan, keharmonian dan kesejahteraan masyarakat madani di negara ini."Jadi apa-apa kita ada jawatankuasa pengurusan pelarian di peringkat tinggi yang dipengerusikan oleh Yang Amat Berhormat Timbalan Menteri. Dan saya percaya perkara ini kita akan bawak ke jawatankuasa tersebutlah untuk kita perhalusi bagaimana dilaksanakan. Sebab perkara ini ada banyak pro dan kontra. Jadi kita kena lah menarik rambut dari tepung, rambut jangan putus, tepung jangan selerak. itulah kaedah kita mengurus pelarian," kata Hamzah, di sini.Beliau berkata demikian selepas hadir dan menyempurnakan program penutup Bicara Eksekutif anjuran MKN Negeri Terengganu bertajuk ‘Keselamatan Malaysia Madani Tanggungjawab Bersama’, di Dewan Teater Perpustakaan Awam Negeri Terengganu, di sini.

Program melibatkan dua slot sesi pembentang dan sesi soal jawab ini turut dihadiri Pengarah MKN negeri Terengganu Wan Suhaini Wan Mohamad serta para pegawai dari pelbagai jabatan dan agensi dibawah kerajaan persekutuan. Terdahulu, slot pertama bertajuk Kedaulatan Maritim dibentangkan oleh Penolong Pengarah Keselamatan  Kedaulatan Maritim Malaysia MKN, Dr. Abdul Rashid Abdul Hamid.Manakala slot kedua melibatkan Pengarah Bahagian Pengurusan Krisis dan Perisikan Negara MKN, Tajul Ariffin Mohamad yang membentangkan tajuk, Taklimat Arahan MKN Nombor 23, Bahagian Pengurusan Krisis dan Perisikan Negara.


Insiden tembakan TUDM: Jenazah Koperal Shuib Bidin selamat dikebumikan

KEMAMAN, 26 Jun-Jenazah anggota Tentera Udara Malaysia (TUDM) Koperal Mohd Shuib Bidin, 33, yang terlibat dalam insiden kemalangan semasa menjalani Latihan Menembak Senjata Bantuan dan Bom Lempar Penuntut Kursus Pembantu Pertahanan Kelas Satu (KPP Kelas Satu) Siri 78 Palang 23 di Tapak Latihan Grenade Asas, di Lapangan Sasar Kem Syed Sirajuddin, Gemas, Negeri Sembilan selamat dikebumikan pada pukul 12.30 tengah hari tadi.Jenazah Allahyarham selamat dikebumikan di Tanah Perkuburan Islam Tok Kapor, Binjai, di sini selepas solat jenazah di Masjid Jamek Binjai kira-kira pukul 11 pagi tadi.Terdahulu jenazah Mohd Shuib dibawa pulang ke kampung halaman isterinya dengan menaiki Helikopter ec 725 milik TUDM.Jenazah allahyarham kemudiannya tiba di tanah perkuburan kira-kira pukul 11.30 pagi dan urusan pengebumian dilakukan dengan penuh istiadat ketenteraan. Suasana hiba menyelubungi tanah perkuburan sebaik isteri allahyarham Nur Faziera Izam serta ahli keluarganya menyiram air mawar di pusaranya. Lebih 100 rakan dan penduduk kampung hadir memberi penghormatan terakhir kepada Mohd Shuib yang dilaporkan mengalami kecederaan parah dalam Latihan menembak senjata bantuan dan bom lempar bersama dua lagi anggota.TUDM menerusi satu kenyataan memaklumkan mangsa merupakan jurulatih di Institut Pengajian Pentadbiran dan Pengurusan  (INSTAR), Pengkalan Udara Sendayan disahkan meninggal dunia di Hospital Segamat, Johor ketika diberi rawatan akibat mengalami kecederaan parah.Insiden yang berlaku tengah hari semalam itu turut mengorbankan Allahyarham Laskar Udara I Mohd Iqmal Masdi.Manakala seorang lagi juru latih, Koperal Udara Khairuzaman Lokman kini menerima rawatan di Hospital Segamat  dan dilaporkan dalam keadaan stabil. Panglima Tentera Udara, Jeneral Tan Sri Mohd Asghar Khan Goriman Khan serta pucuk pimpinan tertinggi TUDM menzahirkan rasa dukacita atas kejadian yang berlaku dan merakamkan salam takziah kepada seluruh waris anggota yang meninggal dunia yang juga merupakan kehilangan besar kepada TUDM.


KUSKOP komited bantu usahawan, meliputi semua aspek

KUALA LUMPUR, 26 Jun- Usahawan yang menghadapi kesukaran untuk membayar semula pembiayaan dibawah agensi Kementerian Pembangunan Usahawan dan koperasi (KUSKOP) diseru untuk tampil bagi tujuan penjadualan serta penstrukturan semula pembiayaan mereka.Timbalan Menteri Pembangunan Usahawan Dan Koperasi, Saraswathy Kandasami berkata KUSKOP sentiasa komited untuk membantu usahawan Perusahaan Mikro Kecil dan Sederhana (PMKS) yang terjejas akibat  pandemik dan kenaikan Kadar Dasar Semalaman (OPR).Bagi tahun 2023 sahaja, sebanyak 3,240 akaun telah distruktur semula oleh Tabung Ekonomi Kumpulan Usaha Niaga (TEKUN) Nasional melibatkan jumlah pembiayaan RM35.45 juta.Manakala pembiayaan sebanyak RM524.8 juta telah distrukturkan semula oleh SME Bank melibatkan 137 akuan dan Bank Rakyat juga telah menstrukturkan semula akaun melibatkan jumlah pembiayaan RM19.7 juta."KUSKOP turut menyediakan bantuan kepada PMKS tempatan meliputi aspek produktiviti dan automasi, aplikasi dalam talian, e-Dagang aplikasi teknologi maklumat serta pelbagai program pembangunan kapasiti termasuk khidmat nasihat, bantuan teknikal, akses kepada kemudahan kewangan dalam membantu usahawan untuk membangunkan dan mempertingkan perniagaan mereka," katanya ketika menjawab soalan Senator, Datuk Juhanis Abd Aziz di Dewan Negara di sini.


Haji: Jemaah mulakan perjalanan ke Arafah hari ini

(Bas yang telaş diubahsuai akan membawa jemaah haji yang masih mendapatkan rawatan melaksanakan wukuf)

MEKAH, 26 Jun- Jemaah haji seluruh dunia termasuk Malaysia akan memulakan perjalanan menuju ke Arafah hari ini, bagi melaksanakan rukun Haji iaitu berwuquf di Arafah.Bagi jemaah haji yang masih mendapatkan rawatan di Pusat Rawatan Tabung Haji Mekah, mereka tetap akan dibawa menyempurnakan Wuquf, melalui inisiatif TH di dalam program Safari Wuquf.Pengarah Operasi Bahagian Perubatan, Dr Amin Sah Ahmad berkata, sebanyak enam buah bas digunakan untuk menjayakan Safari Wuquf, dengan membawa pesakit terlantar dan berisiko, pada 9 zulhijjah, esok.

(Pengarah Operasi Bahagian Perubatan TH, Dr Amin Sah Ahmad)

"Setiap pesakit ini akan disiapkan pada malam sebelum berwuquf, khususnya yang memerliukan rawatan oksigen, kami akan bawa ke aras bawah untuk sediakannya Kemudian sekitar 3.00 pagi sebelum waktu Subuh, kami siapkan pesakit ini untuk memakail ihram, mandi bersihkan diri dan sebagainya", katanya.Bas tersebut telaş diubahsuai dengan meletakkan tilam, bagi membolehkan pesakit yang tertentu, berbaring selain peralatan perubatan.Setiap bas juga akan mempunyai koordinator, khatib dan bilal selain petugas perubatan.Beberapa unit ambulans akan mengiringi bas-bas tersebut, sekiranya berlaku kecemasan pesakit akan dihantar terus ke Hospital Arab Saudi.Sehingga semalam, 84 pesakit yang masih mendapatkan rawatan di pusat rawatan TH Mekah, bakal menaiki Safari Wuquf.Manakala seramai tujuh pesakit masih mendapatkan rawatan di hospital Arab saudi dengan tiga daripanya, koma.


KPKM import bekalan ayam tampung keperluan dalam negara

GURUN, 26 Jun- Kementerian Pertanian dan Keterjaminan Makanan (KPKM) akan mengimport bekalan ayam dari luar negara sekiranya bekalan tersebut tidak mencukupi bagi menampung keperluan dalam negara. Menteri Pertanian dan Keterjaminan Makanan Datuk Seri Mohamad Sabu berkata, langkah membawa masuk dan menambah jumlah import bekalan itu dilihat perlu bagi mengimbangi harga. Perkara itu bagi memastikan pengguna mendapat bekalan ayam pada harga yang berpatutan."Kalau kita nak menyeimbangi harga, sememangnya penternak inginkan harga yang tinggi untuk dijual, manakala pengguna ingin harga yang murah."Kita jamin bekalan ayam cukup dan harganya tidak naik melambung. Kita tampung bekalan dengan mengimport ayam dari luar dan sekiranya kita mempunyai lebihan ayam, kita akan eksport," katanya kepada pemberita selepas mengadakan lawatan ke Kilang Malaysian NPK Fertilizer Sdn Bhd (MNFSB) di sini. Kerajaan sebelum ini memberi kebenaran untuk mengimport ayam bulat sejuk beku dari luar negara bagi menampung kekurangan bekalan ayam di pasaran tempatan, selain sekatan eksport ayam dan pemansuhan permit import (AP) pada Jun tahun lalu. Kekurangan bekalan ayam di pasaran tempatan dipercayai berpunca apabila penternak tempatan mengurangkan pengeluaran bagi mengelak kerugian akibat peningkatan kos operasi berikutan peningkatan ketara harga makanan ayam.


297 projek jalan raya dan bangunan guna BIM dan IBS terlaksana

TUMPAT, 26 Jun - Kementerian Kerja Raya (KKR) telah melaksanakan 297 projek pembangunan jalan raya dan bangunan dengan kaedah Building Information Modelling (BIM) dan Industrial Building System (IBS) di seluruh negara setakat ini. Menterinya, Datuk Seri Alexander Nanta Linggi berkata, selain menjimatkan kos, kaedah tersebut mampu meningkatkan kualiti dan produktiviti pembinaan. Katanya, ia berikutan dengan kaedah tersebut ia mampu menyeragamkan reka bentuk dan mempercepatkan tempoh pembinaan. "Jadi penggunaan BIM ini ada dapat membantu dan mengesan lebih awal isu-isu percanggahan sekiranya ada diantara reka bentuk dan pembinaan yang mungkin berlaku dengan bantuan model tiga dimensi, tiga dimensional reka bentuk jalan atau jambatan tersebut dia boleh mengelakkan risiko kelewatan perlaksanaan projek," kata Nanta, di sini.

(Nanta bercakap kepada pemberita dalam sidang media selepasmerasmikan jejambat dari Kota Bharu ke Pengkalan Kubor, Tumpat hari ini)

Mengulas lanjut, beliau berkata, cadangan menggunakan BIM dan IBS secara maksimum dalam sektor pembinaan merupakan satu strategi berimpak tinggi yang mampu mengurangkan kebergantungan sektor pembinaan kepada pekerja asing melalui pengukuhan kompetensi dan adaptasi teknologi. Pihaknya yakin, kejayaan itu dapat dicapai dengan kerjasama strategik bersama kementerian dan agensi yang relevan dengan adaptasi teknologi sektor pembinaan sedia ada sebanyak 85.3 peratus bagi projek awam dan 81 peratus bagi projek swasta.


'Kedai cari rakyat', masyarakat di kawasan terpencil berpeluang nikmati harga rahmah

KUALA LUMPUR, 26 Jun- Kementerian Perdagangan Dalam Negeri dan Kos Sara Hidup, (KPDN) memperluaskan inisiatif Jualan Rahmah menerusi 'kedai cari rakyat'.Konsep jualan bergerak yang menggunakan kenderaan seperti lori dan treler itu bagi memastikan masyarakat di kawasan terpencil tidak terkecuali menikmati harga 'rahmah' yang ditawarkan.Menterinya, Datuk Seri Salahuddin Ayub berkata, inisiatif berkenaan memudahkan serta menjimatkan kos pengangkutan terutama bagi mereka yang berada di luar bandar dan jauh daripada kedai atau pasar raya.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

"Terbaharu Jualan Rahmah bergerak, yang ini telah mendapat sokongan penuh daripada industri dalam bentuk van atau lori ataupun treler masuk kampung. Bila sampai destinasi itu, boleh buka sahaja dan boleh jual. "Apa yang menarik adalah Jualan Rahmah bergerak ini... kita tidak perlu membayar atau menggaji lori-lori itu, kita tidak perlu bayar duit minyak, upah kerana ini benar-benar private driven, maknanya rahmah bukan sahaja pada barang, pengusaha itu sendiri telah merahmahkan dirinya."Pada masa akan datang KPDN akan melihat lagi bagaimana lori atau jualan rahmah bergerak ini dapat diwujudkan dan lebih banyak masuk di kawasan kampung-kampung, khususnya di kawasan jauh terpencil yang masih terdapat dalam negara dan kita telah menjadikan pergerakan lori ini sebagai 'kedai cari rakyat'. Jadi rakyat tidak perlu cari kedai lagi terpaksa bayar kos atau pergi ke bandar besar, tapi dengan konsep jualan rakyat bergerak itu kedai cari rakyat", katanya.Beliau berkata demikian dalam Sidang Media di Bangunan Parlimen.Tambahnya, sejak 16 jun hingga 28 jun, dianggarkan sebanyak 640 Jualan Rahmah sempena Aidiladha dilaksana di kawasan Dewan Undangan Negeri.Antara barangan menjadi tumpuan termasuklah, ayam bulat yang dijual pada harga serendah RM10.00.Libat urus bersama industri terus dipergiat bagi memperbanyakkan inisiatif tersebut.


MUIP perkenal kod QR bayar zakat fitrah mulai tahun hadapan

KUANTAN, 26 Jun-Majlis Ugama Islam dan Adat Resam Melayu Pahang (MUIP) akan menggunakan platform pembayaran QR Code bagi pembayaran zakat fitrah bermula tahun hadapan.Timbalan Ketua Pegawai Eksekutif Baitulmal dan Operasi MUIP, Dr Asmadi Abdul Rahman berkata, seramai 934 Amil yang dilantik akan diberi taklimat dan latihan bagi melancarkan perkara itu."Insyaallah kod QR sebagai langkah keselamatan. Memang kaedah sebelum ini tiada masalah kehilangan wang."Tapi kita perlu ikut perubahan dan peredaran zaman yang kebanyakkannya sudah beralih menggunakan kod QR", katanya selepas Majlis Anugerah Khidmat Setia Amil Negeri Pahang di sini.Anugerah julung kali diadakan itu bagi menghargai jasa 35 amil di Pahang yang telah lama berkhidmat dengan MUIP.


KPM perluaskan kluster mata pelajaran dalam pengambilan guru baharu

KUALA LUMPUR, 26 Jun-Kementerian Pendidikan akan memperluas kluster mata pelajaran bagi membolehkan calon berpotensi dilantik sebagai guru.Timbalan Menteri Pendidikan, Lim Hui Ying berkata, perkara itu merupakan antara sebahagian komitmen kementerian tersebut bagi mengisi kekosongan perjawatan terutamanya bagi subjek yang dianggap kritikal di seluruh negara." Ini termasuk mempertingkatkan sinergi dan kerjasama strategik dengan Suruhanjaya Perkhidmatan Pendidikan (SPP), dan Kementerian Kewangan (MOF)."Beberapa kaedah dan strategi sudah dipersetujui an akan dilaksanakan termasuk peluasan klsuter matapelajaran dan pastikan calon berkualiti", katanya ketika menjawab oalan tambahan Senator Datuk Ahmad Ibrahim berhubung cadangan KPM mempertingkat jumlah bilangan guru di seluruh negara. Pada Mac tahun lalu, Kementerian Pendidikan (KPM) memperkenalkan kaedah Kluster Mata Pelajaran (KMP) dalam pengambilan guru secara 'one-off' bagi memastikan tiada lambakan graduan yang mengambil Ikhtisas Pendidikan.Langkah itu juga bakal memberi peluang lebih luas kepada graduan untuk memohon berdasarkan pemetaan ijazah sarjana muda yang bersesuaian.

(Timbalan Menteri Pendidikan, Lim Hui Ying)


Penyemburan udara biopestisid menggunakan helikopter diperkenal

ROMPIN, 26 Jun - Lembaga Minyak Sawit Malaysia (MPOB) memperkenalkan penggunaan helikopter bagi penyemburan udara biopestisid untuk kawalan ulat bungkus di kawasan tanaman sawit.Kaedah semburan udara produk berasaskan Bacillus Thuringiensis (Bt) itu, dilakukan di ladang-ladang sawit secara lebih berkesan, meliputi kawasan tanaman lebih luas.Timbalan Perdana Menteri yang juga Menteri Perladangan dan Komoditi, Datuk Sri Fadillah Yusof berkata, sejak 2017, dron digunakan untuk semburan, bagaimana pun ia terhad kepada kawasan penanaman yang kecil. "Menggunakan helikopter untuk penyemburan racun bagi mengawal pembiakan khususnya ulat bungkus yang menjadi ancaman kepada kelapa sawit, sebelum ini menggunakan dron sekarang ini menggunakan kaedah penerbangan helikopter yang mana liputannya lebih meluas dan keberkesanan juga lebih nampak terhasil," kata Fadillah, di sini.Menyedari ancaman ulat bungkus kepada tanaman sawit, pelbagai inisiatif diatur pihak kerajaan melalui Kementerian Perladangan dan Komoditi bersama MPOB.Malah katanya, RM12 juta diperuntukkan bagi mengatasi ancaman serangga perosak berkenaan bagi tempoh lima tahun sejak 2018. Ulat bungkus yang menyerang pokok sawit matang memberi kesan kepada pengeluaran hasil sawit dan pendapatan pengusaha ladang, malah menjejaskan 15 hingga 20 peratus keuntungan hasil sawit negara.

(Fadillah bercakap kepada media selepasMajlis Pelancaran Penggunaan Helikopter Bagi Kawalan Bersepadu Serangga Perosak Ulat Bungkusdan Pecah Tanah Kilang Sawit Pintar, di sini)

Dalam pada itu, sebuah kilang sawit pintar akan dibina di Stesen Penyelidikan MPOB Keratong hasil kerjasama strategik MPOB dan Syarikat Fisionex Group, berlandaskan pendekatan Revolusi Industri 4.0. Jelas beliau, pembinaan kilang sawit berkenaan yang dijangka siap hujung 2024 dan mula beroperasi pada awal tahun 2025 itu, akan menggunakan pendekatan “pelepasan sifar” sejajar dengan usaha bagi mengurangkan jejak air di sektor pengilangan sawit.


31,140 belia bankrap sejak 2014

KUALA LUMPUR, 26 Jun- Seramai 31,140 belia berusia bawah 35 tahun diisytihar bankrap sejak 2014 sehingga Mei 2023.Meskipun jumlah berkenaan mencatat penurunan dari tahun ke tahun, namun Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh berkata usaha untuk menanganinya terus dipergiat.

Ini termasuk meminda Akta Insolvensi 1967 (Akta 360)."Jabatan Insolvensi Malaysia (MdI) telah juga meminda Seksyen 5(1)(a) Akta 360 melalui Akta Insolvensi Pindaan 2020 (Akta A1624) yang telah diwartakan pada 22 Oktober 2020 dan berkuat kuasa sejak 1 September 2021. "Pindaan ini adalah untuk menetapkan nilai had minima keberhutangan kepada 100,000."Peningkatan had minimum muflis ini secara tidak langsung telah membantu mengurangkan peratusan bankrap yang didaftarkan dengan MdI, termasuklah golongan belia," katanya ketika menjawab soalan Senator, Mohd Hasbie Muda.


Tiada cadangan wajibkan amalan ESG - Rafizi

KUALA LUMPUR, 26 Jun-Tiada cadangan mewajibkan amalan mengawal selia alam sekitar, sosial dan tadbir urus (ESG) terhadap pemain industri.Menteri Ekonomi, Rafizi Ramli berkata ia dikhuatiri akan membebankan khususnya bagi Perusahaan Mikro, Kecil Dan Sederhana (PMKS).Bagaimanapun, usaha pemupukan kesedaran dan kefahaman mengenai agenda ekonomi hijau terus dipergiat."Kita mewujudkan sama ada insentif bantuan terutama kepada syarikat kecil agar jumlah perunding yang menawarkan perkhidmatan ini adalah lebih banyak, apabila banyak penawaran ini akan mengurangkan kos pelaksanaannya. Tumpuan kita sekarang dalam tempoh satu hingga dua tahun ini ialah mewujudkan permintaan daripada syarikat kecil dimana kerajaan akan mempertimbangkan bentuk bantuan untuk mereka menawarkan khidmat pematuhan ESG ini dan standard ESG itu akan menurunkan kos untuk jangka masa panjang," katanya ketika menjawab soalan yang dilontarkan Yang Dipertua Dewan Negara, Tan Seri Dr Wan Junaidi Tuanku Jaafar di Dewan Negara di sini.Beliau sebelum itu menjelaskan, kementerian berusaha mewujudkan ekosistem ESG bagi mempercepat penerimaannya terutama dalam kalangan PMKS.Tinjauan PMKS 2023 oleh SME Corp menunjukkan pada Januari hingga Februari 2023, hanya 39.9 peratus daripada 1,489 responden yang menyedari kepentingan amalan ESG dalam perniagaan mereka.Setakat ini, amalan ESG dilaksanakan secara sukarela dan hanya melibatkan syarikat yang menfokuskan pasaran antarabangsa.


Ketegangan di Rusia, kerajaan sedia bawa pulang lebih 700 rakyat Malaysia

(Datuk Seri Dr Ahmad Zahid Hamidi dalam sidang media selepas merasmikan Persidangan FBINAA Bahagian Asia Pasifik ke-23/BERNAMA)

KUALA LUMPUR, 26 Jun- Kerajaan sedia membawa pulang lebih 700 rakyat Malaysia yang berada di Rusia sekiranya ketegangan semakin memuncak di Moscow dan wilayahnya.

Ia susulan pengisytiharan operasi memerangi pengganas (CTO) di Moscow dan wilayahnya. Timbalan Perdana Menteri Datuk Seri Dr Ahmad Zahid Hamidi berkata, ketika ini kerajaan memantau rapi perkembangan ketegangan yang berlaku di negara itu terutamanya di Moscow.

(Timbalan Perdana Menteri Datuk Seri Dr Ahmad Zahid Hamidi)

"Tindakan-tindakan keselamatan termasuk jika keadaan tidak dapat menjamin keselamatan rakyat Malaysia di sana, usaha ke arah untuk membawa mereka balik Malaysia sedang diatur oleh pihak Wisma Putra. Bagaimanapun kita akan terus memantau situasi di Rusia dan kita harap kedudukan keselamatan akan terjamin khususnya rakyat Malaysia di Mosccw dan Rusia keseluruhannya", katanya.Beliau berkata demikian dalam sidang media selepas merasmikan Persidangan Pertubuhan Akademi Kebangsaan Biro Siasatan Persekutuan (FBINAA) Bahagian Asia Pasifik ke-23 di sini, hari ini.Kedutaan Malaysia di Rusia dalam satu kenyataan yang dikongsi menerusi akaun Twitter menasihatkan rakyat Malaysia di Rusia, Armenia dan Belarus supaya terus berwaspada susulan pengisytiharan CTO pada Sabtu.Ketegangan di negara itu semakin memuncak selepas kumpulan upahan Wagner, yang diketuai Yevgeny Prigozhin, melancarkan pemberontakan untuk menjatuhkan tentera Rusia. Prigozhin sebelum ini pernah menjadi sekutu rapat Presiden Rusia Vladimir Putin.

Sementara itu, menyentuh mengenai Laporan Tahunan Jabatan Negara Amerika Syarikat mengenai Pemerdagangan Orang (US Tip Report), Datuk Seri Dr. Ahmad Zahid memaklumkan, situasi politik negara yang tidak menentu sejak kebelakangan ini telah merencatkan usaha Malaysia perbaiki kedudukan ke peringkat satu (Tier 1).

Katanya, usaha menaikkan kedudukan Malaysia tidak menjadi keutamaan ketika itu.

"Ada satu ketika Malaysia berada dalam peringkat 3. Atas usaha kerjasama PDRM, Jabatan Imigresen dan KDN kita telah dapat tingkatkan ke taraf 2.

"Kita telah berusaha untuk mempertingkatkan ke taraf 1 dimana warga Malaysia sebagaimana negara-negara taraf 1 lain tidak perlu memohon visa mengadakan lawatan ke United States tetapi kedudukan itu tidak dapat dicapai disebabkan oleh pertukaran kerajaan di Malaysia dan mungkin soal untuk menaikkan tahap Malaysia ke taraf 2 tidak menjadi keutamaan kerajaan ketika itu", katanya.


Perak cadang bina kompleks parkir bertingkat

IPOH, 26 Jun- Kerajaan Perak bercadang untuk membina kompleks parkir bertingkat bagi mengatasi kekurangan tempat letak kenderaan di Hospital Raja Permaisuri Bainun (HRPB), Ipoh.Exco Kesihatan, Sumber Manusia, Integrasi dan Hal Ehwal Masyarakat India Perak A Sivanesan berkata, pihaknya menerima cadangan berkenaan daripada sebuah syarikat dari China pada April lalu.Hasil daripada perbincangan awal, syarikat tersebut bersedia menanggung sepenuhnya kos pembinaan tanpa menggunakan sebarang peruntukan kerajaan negeri."Apabila saya dapat kertas kerja, saya akan maklumkan kepada exco saya dan bincang dengan menteri besar berkenaan perkara itu."Beliau maklumkan untuk kami teliti kertas kerja tersebut kemudian saya akan bincang dengan Kementerian Kesihatan Malaysia (KKM) kalau mereka setuju sekurang-kurangnya dua hospital iaitu Hospital Raja Permaisuri Bainun (HRPB) dan Hospital Taiping," katanya kepada pemberita di Bangunan Perak Darul Ridzuan di sini.Pembinaan kompleks parkir bertingkat itu akan dijadikan contoh bagi hospital lain seperti Hospital Taiping yang berdepan masalah sama yang telah menyebabkan orang awam terpaksa meletakkan kenderaan mereka di tepi jalan utama luar hospital.Bagaimanapun, pihak polis masih menangguhkan tindakan menyaman kenderaan yang diletakkan di bahu jalan pekarangan hospital berkenaan dengan syarat tidak menghalang lalu lintas pengguna lain terutama ambulans.


KPKT perantara selesai isu perumahan terbengkalai

KUALA LUMPUR, 26 Jun- Kementerian Pembangunan dan Kerajaan Tempatan (KPKT) akan bertindak sebagai pengantara bagi mencari jalan penyelesaian isu perumahan sakit dan terbengkalai bersama pemaju asal, pemaju selamat atau pelikuidasi sehingga ianya mendapat sijil perakuan siap dan pematuhan (CCC).Menurut Timbalan Menteri KPKT Akmal Nasrullah Mohd Nasir, langkah proaktif melalui Jabatan Perumahan Negara mewujudkan satu pasukan khas bagi memantau isu tersebut dan menjaga kepentingan pembeli.Turut dilaksana termasuklah memperkasakan syarikat berkaitan kementerian seperti PRIMA dan Syarikat Perumahan Negara Berhad (SPNB) supaya lebih proatif secara lebih telus dan efektif."Bagi meringankan beban pembeli yang terkesan dengan projek-projek terbengkalai kementerian turut mengadakan beberapa inisiatif."Mengeluarkan surat pengesahan projek sakit atau terbengkalai yang menyarankan perkara-perkara berikut supaya pihak bank pembiaya memberikan pengurangan atau pengecualian kadar faedah dan penstrukturan semula pinjaman perumahan atau membatalakan pinjaman perumahan dengan penyelesaian penuh dan kadar faedah atau berunding semula bersama LPPSA," katanya ketika menjawab pertanyaan yang dikemukan oleh senator Datuk Wira Koh Nai Kwong di Dewan Negara.Kementerian juga terbuka menerima cadangan daripada pemegang taruh berkaitan industri hartanah dalam mencari kaedah terbaik mengatasi masalah berkaitan.Selain itu, taklimat berjadual bersama pemaju berkaitan tanggungjawab dan kewajiban pemaju perumahan berlesen berdasarkan akta 118, Akta Pemajuan Perumahan (Kawalan dan perlesenan) akan diadakan.


Penjimatan RM9.7 juta bina jejambat Kota Bharu

TUMPAT, 26 Jun- Projek Jejambat dari arah Kota Bharu merentangi bulatan Wakaf Bharu ke Pengkalan Kubor bernilai RM97.6 juta mula dibuka hari ini. Menteri Kerja Raya Datuk Seri Alexander Nanta Linggi berkata, projek yang mula dibina pada 19 Februari 2018 itu siap sepenuhnya pada 15 Jun lalu dengan penjimatan kos sebanyak RM7.9 juta berbanding kos asal iaitu lebih RM105 juta.Dengan pembukaan jejambat itu, ia mampu menyuraikan trafik di jalan Kota Bharu-Pengkalan Kubor terutama di sekitar Bulatan Wakaf Bharu yang mengalami kesesakan lalu lintas terutama pada waktu puncak serta ketika musim perayaan."Jadi apa yang dibuat adalah pembinaan jejambat jalan empat lorong dengan piawai Jabatan Kerja Raya (JKR) U5."Sepanjang 470 meter jejambat dan kelebaran dua jambatan sedia ada jambatan asal rel sepanjang 26.6 meter dan juga Jambatan Alor Kedemit sepanjang 25 meter," katanya pada sidang media selepas Majlis Perasmian Pembinaan Jejambat Darah Arah Kota Bharu Merentangi Bulatan Wakaf Bharu Ke Pengkalan Kubor, di sini.Nanta berkata, projek berkenaan juga meliputi skop menaik taraf bulatan Wakaf Bharu sedia ada kepada persimpangan lampu isyarat, pemasangan perabot jalan, pengambilan balik tanah dan kerja-kerja pengalihan utiliti. Jejambat itu juga merupakan projek rintis bagi perlaksanaan projek jalan secara Building Information Modelling (BIM). Kaedah tersebut mampu mengesan lebih awal isu percanggahan di antara reka bentuk dan pembinaan yang mampu mengelakkan kelewatan perlaksanaan projek dan juga menjimatkan kos.


Lawatan PM ke Laos, bakal teroka bidang perkongsian baharu

VIENTIANE, 26 Jun- Lawatan rasmi Perdana Menteri, Datuk Seri Anwar Ibrahim ke Laos akan membuka peluang kepada kedua-dua negara untuk memacu kerjasama sedia ada.Menurut Menteri Luar Negeri, Datuk Seri Dr Zambry Abdul Kadir, pertemuan kedua-dua negara itu bakal meneroka bidang perkongsian baharu."Kita berkeyakinan bahawa lawatan diadakan ini dapat memperkukuhkan lagi hubungan persahabatan antara kedua-dua negara kerana kedua-dua hab yang terjalin ini adalah begitu baik," katanya kepada pemberita dalam sidang media di sini.Tambah Zambry, jumlah dagangan dua hala antara Malaysia dan Laos melonjak sebanyak 425 peratus.Daripada AS$48.7 juta ia meningkat pada tahun 2021 kepada AS$255.6 juta pada tahun berikutnya.Pelaburan utama Malavsia di Laos adalah dalam sektor tenaga, zon perdagangan bebas, automotif, perbankan dan kewangan.Perdana menteri dijadual mengadakan pertemuan ke atas rakan sejawatannya Dr. Sonexay Siphandone esok dan diberi sambutan rasmi di bangunan pejabat perdana menteri Laos.Perdana menteri juga akan memberi kunjungan hormat ke atas Dr Thongloun Sisoulith serta Presiden Dewan Negara Laos.

(Pelaburan utama Malavsia di Laos adalah dalam sektor tenaga, zon perdagangan bebas, automotif, perbankan dan kewangan)


86.9 peratus responden setuju konsep Malaysia Madani

KUALA LUMPUR, 26 Jun- Sebanyak 86.9 peratus daripada 8,860 responden di seluruh negara menyatakan bersetuju dengan pelaksanaan konsep Malaysia Madani.

Menteri Komunikasi dan Digital Fahmi Fadzil berkata menerusi kaji selidik yang dibuat Jabatan Penerangan mendapati sebanyak 68.1 peratus responden menyatakan kefahaman terhadap konsep berkenaan.

(Menteri Komunikasi dan Digital Fahmi Fadzil)

"Ini adalah petanda positif yang mana pihak kementerian ambil maklum dan berusaha memastikan bahawa ia bukan sekadar retorik."Ini memang jelas usaha kerajaan, dari segi ekonomi jaga tatasusila keharmonian keutuhan masyarakat dan diterjemah lebih daripada semata-mata sebagai bg slogan dan konsep. Alhamdulillah dari segi hasil ekonomi pelaburan yang masuk memang jelas ia mendatangkan hasil positif pada rakyat", katanya dalam sesi Dewan Negara.Beliau menjawab soalan tambahan Senator Datuk Dr Azhar Ahmad mengenai usaha kerajaan memahamkan rakyat mengenai konsep Malaysia Madani. Gagasan Malaysia Madani dilancarkan pada 19 Januari 2023 oleh Perdana Menteri Datuk Seri Anwar Ibrahim di Putrajaya.


Pelancong Thai maut kemalangan tiga kenderaan di Mersing

MERSING, 26 Jun- Seorang pelancong wanita warga Thailand maut dalam kemalangan jalan raya melibatkan tiga buah kenderaan di kilometer 14, Jalan Jemaluang, Mersing, Johor pukul 3:30 pagi tadi.Kemalangan turut mencederakan 14 lagi individu termasuk suami mangsa yang juga warga Thailand.Ketua Polis Daerah Mersing, Superintendan Abdul Razak Abdullah Sani berkata hasil siasatan mendapati sebuah kereta dipandu oleh seorang lelaki warga tempatan berumur 32 tahun telah hilang kawalan sewaktu melalui selekoh lalu memasuki laluan bertentangan.Kereta tersebut kemudiannya bertembung dengan dua buah kenderaan lain.Seramai tujuh orang anggota dari Balai Bomba dan Penyelamat Mersing dikerahkan ke tempat kejadian.Wanita tersebut disahkan meninggal dunia di tempat kejadian akibat cedera parah di bahagian muka, manakala seorang lelaki warga tempatan cedera patah tangan.13 mangsa lain hanya mengalami cedera ringan dan kesemuanya telah dihantar ke Hospital Mersing bagi mendapatkan rawatan.Kes disiasat mengikut Seksyen 41(1) Akta Pengangkutan Jalan 1987.


FEN tingkatkan kesedaran, pengetahuan pengurusan kewangan rakyat

KUALA LUMPUR, 26 Jun- Program Jaringan Pendidikan Kewangan (FEN) terus diperkasa bagi meningkatkan kesedaran dan pengetahuan rakyat tentang pengurusan kewangan.Timbalan Menteri Kewangan, Datuk Seri Ahmad Maslan berkata program tersebut penting untuk meningkatkan tahap literasi kewangan terutama dalam kalangan golongan belia.Pada 2021 dan 2022, lebih 500 inisiatif pendidikan kewangan telah dilaksana melibatkan interaksi melebihi 11 juta.

(Timbalan Menteri Kewangan, Datuk Seri Ahmad Maslan)

Inisiatif tersebut melibatkan semua peringkat umur, tahap pendapatan serta memberi penekanan kepada golongan rentan terutamanya belia dan B40."Dalam meningkatkan kesedaran rakyat tentang kepentingan literasi kewangan ialah penganjuran program Bulan Literasi Kewangan atau Financial Literacy Month (FLM) sepanjang bulan Oktober, sebanyak tiga (3) kali ia telah dilaksanakan. "FLM2022 memberi penekanan terhadap mesej kepentingan celik kewangan digital dan jenayah penipuan kewangan untuk membantu rakyat membina ketahanan kewangan dan memanfaatkan perkembangan ekonomi digital dengan yakin", katanya dalam sesi Dewan Negara.Beliau menjawab pertanyaan Senator Datuk Wira Dr. Mohd Hatta Md Ramli.Sejak 2014 hingga Mei 2023, seramai 31,140 belia direkodkan sebagai muflis.


Lebih 170,000 wanita carum SKSSR

KUALA LUMPUR, 26 Jun- Seramai 178,098 wanita telah mendaftar dan mencarum dalam Skim Keselamatan Sosial Suri Rumah (SKSSR) Pertubuhan Keselamatan Sosial (PERKESO), setakat 19 Jun lalu.Jelas Timbalan Menteri Sumber Manusia, Mustapha Sakmud, pelbagai strategi dirangka bagi menggalakkan lebih ramai suri rumah menyertai skim berkenaan."Kementerian melalui PERKESO mengatur pelbagai mekanisme bagi memastikan SKSSR mencapai matlamat pelaksanaannya."Kami mengadakan promosi kesedaran iaitu jerayawara atau 'roadshow' dan advokasi di 54 buah pejabat PERKESO seluruh negara serta penyiaran melalui media massa bagi mempromosikan skim ini."Sesi libat urus dengan pelbagai agensi turut diadakan untuk memohon sumbangan penajaan caruman SKSSR kepada wanita dan golongan asnaf seperti Mydin, Bank Muamalat, Lembaga Tabung Haji dan daripada ahli-ahli Parlimen serta Dewan Undangan Negeri (DUN)," katanya ketika menjawab soalan Senator, Amir Md Ghazali di Dewan Negara di sini.Turut dilaksana, Program Seranta melibatkan penyertaan pemimpin bersama masyarakat, aktiviti skuad prihatin dan sinergi sosial PERKESO.Tambahnya, kementerian juga sedang meneliti untuk merangkumkan golongan bapa tunggal dan duda di bawah skim SKSSR.


Bantuan Bakul Rahmah: 90,000 orang telah terima manfaat

BUKIT MERTAJAM, 26 Jun- Hampir 90,000 penerima telah mendapat manfaat daripada bantuan Bakul Rahmah di seluruh negara.Inisiatif kerajaan ini amat membantu meringankan beban golongan yang memerlukan.Penasihat Yayasan Global Mesra, Datuk Seri Salim Abdul Rahman berkata Demi memastikan golongan ini tidak tercicir, Yayasan Global Mesra akan terus memainkan peranan, menyalurkan bantuan tersebut."Buat masa sekarang, hampir 90,000 dapat Bakul Rahmah seluruh Malaysia. Di Selangor saja 11,000 dan di Pulau Pinang hampir semua tempat besar, hampir 5000 sebulan telah diedarkan setiap ADUN dan ahli parlimen semua kami bagi untuk diagihkan", katanya.

(Hampir 90,000 orang telah terima manfaat bantuan Bakul Rahmah)

Beliau berkata demikian selepas menyerahkan hampir 150 Bakul Rahmah di perkarangan rumah Perdana Menteri, Datuk Seri Anwar Ibrahim di Cherok Tokun, Bukit Mertajam.Sementara itu, penerima bakul rahmah menyatakan terima kasih atas bantuan tersebut."Bila dapat bakul ini dapatlah menampung perbelanjaan sikit, raya makin hampir, rasa seronok sangat bila terpilih", Fazilah Hussin."Terima kasih sangat, saya sangat bersyukur, saya ibu tunggal, terima kasih sangat", kata M. Tamilarasy.Bakul rahmah bernilai hampir RM120.00 itu diisi dengan pek beras, sardin dan barangan keperluan dapur lain.


DMDI, SLDN giat bantu golongan miskin, anjur program kemahiran perniagaan

(Yang Dipertua Negeri Melaka, Tun Mohd Ali Rustam menyampaikan anugerah kepada penerima pada Majlis Anugerah dan menandatangani memorandum persefahaman (MoU) Smart Partnership Anugerah Usahawan Industri Kecil dan Sederhana (IKS) Melaka 2023)

MELAKA, 26 Jun- Dunia Melayu Dunia Islam (DMDI) dan Pusat Bertauliah Sistem Latihan Dual Nasional (SLDN) Malaysia akan menggiatkan program kemahiran dalam pelbagai bidang perniagaan dalam usaha membantu golongan memerlukan meningkatkan taraf hidup, Pengerusi DMDI Putrajaya, Datuk Joyah Abd Rashid berkata, usaha tersebut dilaksanakan sejak 20 tahun lepas termasuk memilih peserta yang benar-benar layak menerusi sistem eKasih.Pihaknya, akan memfokuskan golongan sasar seperti ibu tunggal, B40 dan miskin tegar.Mereka yang terpilih akan menerima bantuan pendidikan dan peralatan bernilai RM4,500 sebelum memulakan perniagaan."Mereka yang terpilih akan menjalani latihan selama tujuh hari, dan kami psatikan mereka betul-betul bersedia."Setakat ini, 95 peratus daripada peserta telah menunjukkan hasil positif dan berjaya keluar daripada kepompong kemiskinan,"kata Datuk Joyah.Terdahulu beliau hadir pada Majlis Anugerah dan menandatangani memorandum persefahaman (MoU) Smart Partnership Anugerah Usahawan Industri Kecil dan Sederhana (IKS) Melaka 2023 yang disempurnakan Yang Dipertua Negeri Melaka, Tun Mohd Ali Rustam di Jalan Hang Tuah.Turut hadir, Presiden DMDI Malaysia, Datuk Md Nasir Ghani.Pada majlis itu seramai 33 usahawan di seluruh negara menerima anugerah bagi tiga kategori iaitu Anugerah Kencana Bakti, Mutiara Citra dan Derma Bakti Citra sebagai pengiktirafan kepada mereka yang telah berjaya dalam bidang perniagaan diceburi.

(Pengerusi DMDI Putrajaya, Datuk Joyah Abd Rashid)


Ziarah Korban Vietnam: 40 kakitangan RTM, IAM terlibat

KUALA LUMPUR, 26 Jun- Seramai 40 orang kakitangan Radio Televisyen Malaysia (RTM) (Masjid Muhammadi Angkasapuri) dan Islamic Aid Malaysia (IAM) akan menyertai Ziarah Korban di Vietnam pada tahun ini.Pengerusi Biro Sosial Masjid Muhammadi Angkasapuri, Ab Wahid Ab Hamid berkata pelaksanaan program akan diadakan di beberapa daerah di kawasan pedalaman iaitu sekitar kawasan Ho Chi Minh serta Phu Rieng."Pemilihan Vietnam kali ini bertepatan dengan keadaan umat Islam di sana yang kebanyakannya berada dalam keadaan selesa seperti negara kita,walaupun peratusnya tidak ramai berbanding jumlah penduduknya."Vietnam ini terpilih dan kita akan pergi ke tempat yang memerlukan sumbangan korban daripada kita," katanya selepas menjadi tetamu rancangan Selamat Pagi Malaysia (SPM) di sini.Pada tahun ini, kos RM550 bagi satu bahagian lembu/kerbau, RM3850 bagi seekor lembu/kerbau dan RM1200 bagi seekor kambing.


Insiden latihan menembak: Koperal Udara Syuib Bidin meninggal dunia

GEMAS, 26 Jun- Seorang lagi disahkan meninggal dunia susulan insiden kemalangan semasa menjalani Latihan Menembak Senjata Bantuan dan Bom Lempar Penuntut Kursus Pembantu Pertahanan Kelas Satu (KPP Kls Satu) Siri 78 Palang 23 di Tapak Latihan Grenade Asas, Lapang Sasar Kem Syed Sirajuddin, Gemas Negeri Sembilan.Tentera Udara Diraja Malaysia (TDUM) menerusi satu kenyataan memaklumkan, mangsa, seorang jurulatih disahkan meninggal dunia kira-kira pukul 5.45 petang di Hospital Segamat, Johor akibat mengalami kecederaan parah.Allahyarham Koperal Udara Syuib Bidin, 33 tahun merupakan jurulatih di Institut Pengajian Pentadbiran dan Pengurusan (INSTAR), Pangkalan Udara Sendayan.Terdahulu, dalam insiden yang berlaku pada pukul 12.10 tengah hari 25 Jun, tiga anggota TUDM yang terdiri daripada seorang penuntut dan dua orang jurulatih terbabit dalam kemalangan ketika menjalani latihan menembak senjata dan bom lempar.Allahyarham Laskar Udara I Mohd Iqmal Masdi, merupakan penuntut bagi KPP Kelas 1 Siri 78/23 disahkan meniggal dunia di tempat kejadian.Manakala seorang lagi jurulatih, Koperal Udara Khairuzaman Lokman kini menerima rawatan di Hospital Segamat, Johor dan dilaporkan dalam keadaan stabil.Panglima Tentera Udara, Jeneral Tan Sri Mohd Asghar Khan Goriman Khan serta pucuk pimpinan tertinggi TUDM menzahirkan rasa dukacita atas kejadian yang berlaku dan merakamkan salam takziah kepada waris anggota yang meninggal dunia yang juga merupakan kehilangan besar kepada TUDM.


1,000 tangki air diagih untuk penduduk Labuan

LABUAN, 26 Jun- Sebanyak 1,000 unit tangki air akan diagihkan kepada penduduk kampung yang terkesan teruk dengan gangguan bekalan air di Labuan.Ketua UMNO Bahagian Labuan, Datuk Mohd Rafi Alli Hassan berkata ia merupakan usaha jangka pendek dalam menyelesaikan masalah itu.Pihaknya prihatin dengan masalah dihadapi rakyat ketika ini susulan kekerapan berlakunya krisis air yang berlaku di sini."Penduduk mampu menyimpan bekalan air untuk tempoh singkat sekiranya berlaku ketiadaan bekalan air. "Saya menzahirkan penghargaan kepada Kerajaan Madani, khususnya Perdana Menteri, Datuk Seri Anwar Ibrahim dan juga Timbalan Perdana Menteri Datuk Seri Dr Ahmad Zahid Hamidi kerana memberikan kelulusan permohonan bantuan tersebut," katanya selepas majlis penyerahan bantuan tangki air kepada penduduk di Kampung Pohon Batu, di sini.

(Pihaknya prihatin tentang masalah dihadapi rakyat ketika ini, susulan kekerapan berlakunya krisis air yang berlaku di sini)


PRN SELANGOR: agihan kerusi PH-BN dijangka selesai selepas Aidiladha

KLANG, 26 Jun- Rundingan agihan kerusi antara Pakatan Harapan (PH) dan Barisan Nasional (BN) bagi Pilihan Raya Negeri (PRN) Selangor dijangka selesai selepas sambutan perayaan Aidiladha.Pengerusi PH Selangor Datuk Seri Amirudin Shari berkata masih berbaki satu atau dua kerusi lagi yang belum diputuskan."Saya percaya (Pengerusi PH) Datuk Seri Anwar Ibrahim sudah ada sesi dengan Presiden UMNO (Datuk Seri Dr Ahmad Zahid Hamidi) dan sudah ada peningkatan yang baik daripada jumlah kerusi keseluruhan.“Saya harap sebaik lepas Raya Haji (Aidiladha) ini, kita dah selesaikan (pembahagian) kerusi,” katanya selepas melancarkan Jentera Perpaduan Harapan dan BN PRN Selangor Dewan Undangan Negeri (DUN) Sungai Kandis di Tapak Rakan Muda Sri Andalas, di sini, malam tadi.Sementara itu, ketika ditanya mengenai kriteria bakal calon PH-BN yang akan dipertaruhkan pada PRN Selangor tidak lama lagi, Amirudin berkata gabungan itu akan mengetengahkan calon yang berkredibiliti dan 'boleh menang’."Formula kami kemenangan, maknanya semua parti harus menampilkan calon (yang mempunyai) kredibiliti dan asas sokongan terhadap parti-parti yang bergabung bawah Kerajaan Perpaduan.“Sudah pasti kami akan cuba letakkan (calon boleh menang), sebab pilihan raya kami nak menang. Kami datang sebagai penyandang dan ada rekod pencapaian tadbir negeri,” katanya.Naib Presiden Parti Keadilan Rakyat (PKR) itu juga berkata beliau percaya kerjasama PH-BN adalah gabungan yang baik bagi memastikan kestabilan dalam penggal ini yang sangat getir untuk pulihkan ekonomi negara."Kami datang dengan rekod prestasi negeri dan juga corak pentadbiran Pakatan Harapan selama 15 tahun. Insya-Allah, rasional rakyat dengan kami, lagi pula sekarang ada sebahagian rakan dari BN yang juga berpengalaman dalam pentadbiran,” katanya.Pada 23 Jun lepas, DUN Selangor bagi penggal ke-14 secara rasminya dibubarkan sekali gus membuka laluan kepada PRN untuk diadakan.Di Selangor mempunyai 56 kerusi DUN dan untuk mendapat majoriti mudah, parti bertanding perlu memenangi 29 kerusi bagi membentuk kerajaan.Pada Pilihan Raya Umum ke-14 (PRU14), PH yang bertanding menggunakan logo PKR ketika itu mendominasi negeri merah kuning apabila menang 51 daripada 56 kerusi DUN, diikuti BN dan PAS masing-masing mendapat empat dan satu kerusi. - BERNAMA


Kerajaan sasar 35% pekerja kemahiran tinggi menjelang 2030

SHAH ALAM, 26 Jun- Lebih ramai tenaga pengajar berkemahiran Latihan Teknikal dan Vokasional (TVET) diharap dapat dilahirkan di negara ini.Ketua Setiausaha Kementerian Sumber Manusia, Datuk Seri Dr Zaini Ujang berkata ia selari hasrat kerajaan yang meletakan sasaran 35 peratus tenaga kerja mahir menjelang tahun 2030.Sasaran ini diharap menyumbang kepada penurunan kebergantungan negara terhadap pekerja asing tidak terlatih, sekali gus melahirkan modal insan berkemahiran yang berpengetahuan, responsif serta berdaya saing."Kita mahu menjadi negara yang 35 peratus pekerja mahir menjelang 2030 dan untuk menjadi lebih maju, ia harus lebih 50 peratus."Lebih 50 peratus pekerja adalah pekerja mahir di negara maju," katanya selepas Majlis Konvokesyen Pusat Latihan Pengajar dan Kemahiran Lanjutan (CIAST) 2023.


PRN: Amanah mahu pertahan lapan kerusi di Selangor- Mat Sabu

(Presiden Amanah, Datuk Seri Mohamad Sabu/ BERNAMA)

KLANG, 25 Jun - Parti Amanah mengesahkan akan bertanding pada Pilihan Raya Negeri (PRN) di Selangor dengan mempertahankan kesemua lapan kerusi Dewan Undangan Negeri (DUN)  yang dimenangi mereka di negeri itu pada Pilihan Raya Umum ke-14 (PRU14) lalu.Presidennya, Datuk Seri Mohamad Sabu bagaimanapun tidak dapat mengesahkan berapa kerusi tambahan yang bakal ditandingi parti itu pada PRN yang dijangka Ogos ini."Berapa kerusi tambahan, semunya akan ditentukan oleh kepimpinan Majlis Presiden Pakatan Harapan (PH) kelak,” katanya kepada pemberita selepas merasmikan Kompleks Sukan 89 Arena, di Klang hari ini.Pada PRU14, Amanah berjaya memenangi lapan kerusi DUN Selangor iaitu Taman Templer, Hulu Kelang, Pandah Indah, Sungai Ramal, Seri Serdang, Meru, Sabak dan Morib.Bagaimanapun, dua kerusi Amanah telah beralih ke PKR selepas Ahli Dewan Undangan Negeri (ADUN) Meru dan Sabak masing-masing Mohd Fakhrulrazi Mohd Mokhtar serta Ahmad Mustain Othman menyertai parti tersebut.


Tolak tawaran, KKM beralih ke calon simpanan

KOTA KINABALU, 25 Jun-Kementerian Kesihatan Malaysia (KKM) akan mengisi jawatan pegawai perubatan pergigian dan farmasi daripada calon simpanan yang berjaya, susulan terdapat calon yang berjaya sebelum ini, menolak tawaran tersebut kerana enggan ditempatkan di Sabah, Sarawak dan kawasan luar bandar Semenanjung Malaysia. Timbalan Menteri Kesihatan, Lukanisman Awang Sauni menjelaskan perkara ini kepada pemberita, ketika diminta mengulas perkara ini yang mana, terdapat lebih 4,900 pegawai perubatan yang telah ditawarkan dengan jawatan tetap, ada antaranya menolak tawaran berkenaan. Mengakui perkara ini juga telah dibincangkan di peringkat KKM, beliau menyatakan, KKM kini menunggu proses penerimaan calon untuk menjawab tawaran yang di tolak, kemudiannya, akan menawarkan jawatan tersebut kepada calon simpanan yang berjaya. "Kita memang mempunyai satu sistem perjawatan dalam Perkhidmatan Awam untuk membawa doktor-doktor daripada luar untuk berkhidmat."Namun, saya berpandangan sebagai seorang penjawat awam yang telah ditempatkan di sesuatu kawasan di seluruh Malaysia haruslah bersikap rasional berkenaan tentang jawatan yang mereka terima dan tanggungjawab sebagai penjawat awam", katanya selepas melancarkan sambutan Hari Tanpa Tembakau Sedunia Peringkat Kebangsaan di Padang Merdeka di sini.

(Timbalan Menteri Kesihatan, Lukanisman Awang Sauni)


Belia Johor disaran rebut peluang dalam sektor pelancongan

JOHOR BAHARU, 25 Jun-Golongan belia Johor diseru merebut peluang perniagaan susulan peningkatan ekonomi di negeri ini terutama sekali dalam sektor pelancongan.Menteri Besar Johor, Datuk Onn Hafiz Ghazi berkata, ia bagi memastikan belia di negeri itu dapat menikmati peluang disediakan sekali gus mengelak daripada dikuasai orang luar.Menurutnya lagi, ekonomi Johor semakin berkembang dalam tempoh beberapa tahun ini susulan kekerapan warga Singapura yang melancong ke negeri berkenaan.Selain itu, faktor keindahan semulajadi negeri itu turut berupaya menarik minat pelancong asing dan Eropah."Para pelancong kembali kepada alam sekitar."Jadi kalau kita tidak ambil kesempatan merebut peluang-peluang perniagaan, orang luar akan datang masuk dan merebut peluang tersebut", katanya ketika merasmikan Majlis Mesyuarat Agung Tahunan Majlis Belia Felda Wilayah Johor Bahru dan Penyerahan Sumbangan Persatuan MBFM di Hotel Amari di sini.

(Menteri Besar Johor, Datuk Onn Hafiz Ghazi)


Rakan Demokrasi, Rakan Litar diperkenal sebagai nafas baharu Rakan Muda

(Hannah Yeoh (dua dari kanan) bersama Adam Adli dan Menteri Besar Selangor, Amirudin Shari mengiringi Anwar ketika melancarkan Rakan Muda Nafas Baharu di UKM/ BERNAMA)

BANGI, 25 Jun - Dalam usaha memperkukuh jenama Rakan Muda, Rakan Demokrasi dan Rakan Litar diperkenalkan sebagai nafas baharu dan dilancarkan hari ini.Menteri Belia dan Sukan, Hannah Yeoh berkata, pengenalan Rakan Demokrasi bersesuaian dengan keputusan kerajaan yang sebelum ini telah menurunkan hak mengundi kepada golongan belia berusia 18 tahun."Melaluinya, kita nak pastikan golongan belia yang diberi hak dalam mengundi mereka ada pengisian, pendidikan berterusan dalam segenap aspek demokrasi untuk kita bantu mereka, beri lebih kefahaman."Rakan Litar pula diperkenal selari dengan gaya hidup golongan muda ketika ini yang memperlihatkan keterlibatan dan populariti sukan permotoran itu semakin meningkat,” katanya.Beliau berkata demikian dalam sidang media selepas pelancaran Rakan Muda yang disempurnakan oleh Perdana Menteri Datuk Seri Anwar Ibrahim di Universiti Kebangsaan Malaysia pada Ahad.Hannah berkata, lapan lagi gaya hidup Rakan Muda ialah Rakan Aktif, Rakan Bumi, Rakan Digital, Rakan Ekspresi, Rakan Muzik, Rakan Mahir, Rakan Niaga dan Rakan Prihatin.Beliau berkata, inisiatif Rakan Muda yang diberi nafas baharu itu diharap mampu menarik minat lebih ramai anak muda dan menyasarkan penyertaan lebih sejuta golongan berusia lingkungan 15 hingga 30 tahun.

(Menteri Belia dan Sukan, Hannah Yeoh)

Sementara itu, rata-rata golongan belia yang ditemui menyambut baik dan bersemangat untuk mengikuti setiap program yang bakal dianjurkan pihak Kementerian Belia dan Sukan (KBS) di bawah program Rakan Muda."Saya rasa pendekatan ini baguslah untuk kita rapatkan dan erat balik hubungan silaturahim dengan semua IPT dan semua golongan muda yang lain," kata Saripah Najwa Ishak."Saya harap dapat banyak manfaat untuk golongan macam saya yang baru saja habis SPM, jadi dari sini saya ada banyak idea ke mana hala tuju untuk saya selepas ini," kata Angeldevi Marutanayagam Pillai."Saya rasa aktiviti ini mencapai 'expectation' (jangkaan) saya dan ia akan menjadi sangat bermakna kerana saya akan belajar banyak benda dan 'enjoy' dalam aktiviti ini," kata Wiltord Voon Shun JieInisiatif Rakan Muda mula diperkenalkan sejak 1994 merupakan pelaksanaan platform pengisian masa berkualiti dan penyatuan perpaduan golongan belia.


Khutbah Arafah diterjemah ke 20 bahasa termasuk Bahasa Melayu

(Setiausaha Agensi Bahasa-Bahasa dan Terjemahan di Jabatan Hal Ehwal al-Haramain, Ahmad Abdul Aziz al-Humaidi / BERNAMA)

MEKAH, 25 Jun- Khutbah Arafah berbahasa Arab bagi musim haji tahun ini akan disiarkan secara langsung dalam 20 bahasa, termasuk Bahasa Melayu.Musim ini juga, enam bahasa baharu turut diperkenal iaitu Sepanyol, Portugal, Jerman, Filipina, Itali dan Bosnia sebagai tambahan bahasa untuk terjemahan khutbah Arafah.Setiausaha Agensi Bahasa-Bahasa dan Terjemahan di Jabatan Hal Ehwal al-Haramain, Ahmad Abdul Aziz al-Humaidi berkata, pihaknya menyasarkan sekurang-kurangnya 300 juta pendengar dapat mengikuti khutbah Arafah di seluruh dunia."Lebih dari 274 juta orang di seluruh dunia telah mendapat akses kepada khutbah Arafah pada musim haji tahun 1443H/2022M yang lepas hasil tranformasi digital dalam bidang teknologi maklumat,” katanya. Beliau berkata terdapat lebih 40 penterjemah terlatih dan berpengalaman di agensi itu, dan bagi menjaga ketepatan maksud khutbah.Kesemua mereka terdiri daripada golongan yang mempunyai kelayakan akademik doktor falsafah (PhD), ijazah sarjana (MA), ijazah sarjana muda (BA) dalam bidang bahasa selain latar belakang pengajian Islam di institusi pengajian tinggi.Antara bahasa utama untuk terjemahan ialah Inggeris, Perancis, Mandarin, Benggali, Rusia, Melayu, Urdu, Parsi, Hausa dan Turkiye. Bagi umat Islam Malaysia yang tidak menguasai dan memahami Bahasa Arab, terjemahan khutbah ke Bahasa Melayu boleh diikuti  menerusi portal https://manaratalharamain.gov.sa.


41 tukun tiruan dilabuhkan di perairan Terengganu

MARANG,25 Jun-41 unit tukun tiruan dilabuhkan di perairan Terengganu melibatkan kos RM1.36 juta Daripada jumlah itu, 12 unit tukun tiruan dilabuhkan di Batu buruk dan Pulau Kapas, Marang. Ketua Pengarah Jabatan Perikanan Terengganu, Datuk Adnan Hussain berkata tukun yang bernilai RM360,000 ringgit itu berfungsi sebagai penghalang pukat juvenil di perairan Batu Buruk, Kuala Terengganu dan Pulau Kapas, Marang.Sementara itu, kerajaan negeri memperuntukkan RM1 juta bagi tukun tiruan jenis sama dilabuhkan di perairan Kuala Terengganu, Kuala Nerus dan Setiu.Dijangka lebih 8,600 nelayan bakal menerima manfaat melalui pelabuhan tukun tersebut. Usaha itu dibuat bagi menangani isu kekurangan sumber perikanan dan pendapatan nelayan setempat.

(Ketua Pengarah Jabatan Perikanan Terengganu, Datuk Adnan Hussain)


Program Rakan Muda persiapkan generasi miliki nilai kemanusiaan tinggi -PM

BANGI, 25 Jun- Program Rakan Muda yang diberi nafas baharu merupakan persiapan bagi melahirkan generasi dengan cita-cita murni dan nilai kemanusiaan tinggi.Perdana Menteri, Datuk Seri Anwar Ibrahim berkata ia sekali gus menjadikan Malaysia sebuah negara hebat di rantau ini.Katanya, program itu juga dapat mempersiap generasi dengan nilai-nilai persaudaraan yang menolak elemen rasuah dan hipokrasi.“Ia persiapan satu generasi punyai nilai insan yang hormat satu sama lain, senang dengan kebaikan, persaudaraan, teknologi baharu, benci dengan rasuah dan hipokrasi serta benci dengan orang menghina kaum lain,” katanya ketika berucap pada majlis pelancaran Rakan Muda di Universiti Kebangsaan Malaysia (UKM) di Bangi, hari ini.Hadir sama, Menteri Belia dan Sukan, Hannah Yeoh dan Timbalannya, Adam Adli Abd Halim.

(Datuk Seri Anwar pada Majlis pelancaran Rakan Muda di UKM, Bangi, hari ini / (FB JBSNegara)

Perdana Menteri, yang membahasakan dirinya sebagai ‘Pakcik Anwar’ pada majlis pelancaran itu turut menggesa tiada pemikiran lapuk dan jumud dalam kalangan belia, selain tiada unsur yang boleh memecah-belahkan perpaduan negara.Anwar turut memberi jaminan bahawa Kerajaan MADANI pimpinan beliau akan memberi apa sahaja sokongan yang diperlukan dalam pembangunan anak muda di negara ini.“Kita ada pasukan di kementerian yang saya percaya boleh menjadi jurubicara anak-anak muda, program mereka, keprihatinan mereka termasuk penjawat awam, menjurus ke arah itu (menyokong pembangunan belia), kerajaan dengan falsafah MADANI ini akan bantu apa juga,” katanya.Pendaftaran untuk menyertai Rakan Muda boleh dilakukan dengan menghubungi 03-8871 3724, melalui portal https://www.kbs.gov.my/rakanmuda.html atau e-mel kepada This email address is being protected from spambots. You need JavaScript enabled to view it..

Sementara itu Perdana Menteri turut memaklumkan pembayaran eBelia Rahmah sebanyak RM200 untuk individu berusia 18 hingga 20 tahun akan dikreditkan mulai 8 pagi esok.Ujarnya, sejumlah RM400 juta diperuntukkan bagi inisiatif berkenaan yang akan memanfaatkan dua juta belia.Penebusan sehingga 22 Ogos boleh dibuat menerusi tiga penyedia perkhidmatan e-dompet iaitu Boost, Setel dan Touch ‘n Go eWallet.


Lawatan rasmi PM ke Laos dijangka meterai kerjasama bilateral, beri manfaat rakyat

VIENTIANE (Laos), 25 Jun- Perdana Menteri akan mengadakan lawatan rasmi ke Laos selama dua hari bermula esok.Pertemuan dua hala bersama pemimpin Laos ini bakal menyaksikan pemeteraian kerjasama negara serantau yang memberi manfaat sosio-ekonomi kedua-dua negara.Selaras dengan Dasar Luar Negara, keutamaan terus diberikan kepada negara anggota ASEAN yang merupakan teras kepada dasar luar Malaysia.Dalam siri lawatan rasmi ke Laos kali ini, Datuk Seri Anwar Ibrahim dan delegasi akan mengadakan pertemuan bersama rakan sejawatnya dari Laos, Dr. Sonexay Siphandone pada Selasa.Pertemuan di Pejabat Perdana Menteri itu bagi membincangkan hala tuju hubungan bilateral.

Kedua-dua pemimpin negara itu bakal menyaksikan dua Perjanjian Kerjasama (MOC) serta Perjanjian Persefahaman (MOU) dan Upacara Pertukaran Surat Niat (LoI).Ia melibatkan penerokaan baharu pelaburan bagi Tenaga Nasional Berhad serta kerjasama sektor logistik bagi Mutiara Perlis Sdn Bhd dan Keretapi Tanah Melayu Berhad bersama syarikat-syarikat tempatan.Setakat ini, Pelaburan Langsung Asing Laos dari Malaysia mencatat AS$800 juta melibatkan projek hidro-elektrik, pertanian dan juga perlombongan potassium.Perdana Menteri dan isteri, Datuk Seri Dr. Wan Azizah Wan Ismail dijadual memberi kunjungan hormat ke atas Presiden Laos, Dr. Thongloun Sisoulith di Istana Presiden serta akan membuat kunjungan hormat ke atas Presiden Dewan Negara Laos.Perdana Menteri juga dijangka bertemu pemimpin-pemimpin pertubuhan Islam, selain memberi tumpuan pembangunan minoriti Islam.


Lelaki ditahan selepas bunuh teman wanita

IPOH, 25 Jun-Seorang lelaki ditahan selepas dipercayai membunuh teman wanitanya dengan memukul mangsa menggunakan batang penyapu di sebuah rumah kedai di Taman Song Choon di sini pagi tadi.Ketua Polis Daerah Ipoh, ACP Yahaya Hassan menerusi kenyataan berkata, maklumat awal berhubung kejadian diterima pada pukul 4.34 pagi.Katanya, mangsa ditemui terbaring di atas katil dan tidak sedarkan diri sebelum disahkan meninggal dunia oleh petugas kesihatan Hospital Raja PermaisuriBainun (HRPB) Ipoh. Beliau turut memaklumkan pihak polis turut menahan tiga individu lain berusia 29 hingga 65 tahun yang berada di tempat kejadian.Katanya, siasatan mendapati pasangan kekasih tersebut tinggal di tingkat atas rumah kedai itu bersama bayi lelaki mereka berusia lapan bulan.Hasil ujian saringan air kencing mendapati teman lelaki mangsa positif dadah jenis Methamphetamine.Kesemua suspek direman tujuh hari sehingga 1 Julai depan bagi membantu siasatan.Kes disiasat di bawah Seksyen 302 Kanun Keseksaan kerana membunuh.